ΚΑΝΟΝΙΣΜΌΣ (ΕΕ) αριθ. 286/2011 ΤΗΣ ΕΠΙΤΡΟΠΉΣ της 10ης Μαρτίου 2011 για τροποποίηση, με σκοπό την προσαρμογή στην τεχνική και επιστημονική πρόοδο, του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, για την ταξινόμηση, την επισήμανση και τη συσκευασία των ουσιών και των μειγμάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 53, Εκτιμώντας τα ακόλουθα: (1) Ο κανονισμός (ΕΚ) αριθ. 1272/2008 εναρμονίζει τις διατάξεις και τα κριτήρια για την ταξινόμηση και την επισήμανση των ουσιών, των μειγμάτων και ορισμένων συγκεκριμένων αντικειμένων εντός της Ευρωπαϊκής Ένωσης. (2) Ο εν λόγω κανονισμός λαμβάνει υπόψη το Παγκόσμια Εναρμονισμένο Σύστημα Ταξινόμησης και Επισήμανσης των Χημικών Ουσιών (Globally Harmonised System of Classification and Labelling of Chemicals), στο εξής «το GHS», του Οργανισμού Ηνωμένων Εθνών (ΟΗΕ). (3) Τα κριτήρια ταξινόμησης και οι κανόνες επισήμανσης του GHS αναθεωρούνται περιοδικά σε επίπεδο ΟΗΕ. Η τρίτη αναθεωρημένη έκδοση του GHS εγκρίθηκε τον Δεκέμβριο του 2008 από την επιτροπή εμπειρογνωμόνων των Ηνωμένων Εθνών για τη μεταφορά επικίνδυνων εμπορευμάτων και το Παγκόσμια Εναρμονισμένο Σύστημα Ταξινόμησης και Επισήμανσης των Χημικών Ουσιών (UNCETDG/GHS). Περιλαμβάνει τροπολογίες που αφορούν, μεταξύ άλλων, τις διατάξεις για τη χορήγηση δηλώσεων κινδύνου και για την επισήμανση μικρών συσκευασιών, νέες υποκατηγορίες για την ευαισθητοποίηση του αναπνευστικού και του δέρματος, την αναθεώρηση των κριτηρίων ταξινόμησης για μακροπρόθεσμους κινδύνους (χρόνια τοξικότητα) για το υδάτινο περιβάλλον και μια νέα τάξη κινδύνου για ουσίες και μείγματα επικίνδυνα για τη στιβάδα του όζοντος. Επομένως, είναι απαραίτητη η προσαρμογή των τεχνικών διατάξεων και κριτηρίων που περιέχονται στα παραρτήματα του κανονισμού (ΕΚ) αριθ. 1272/2008 στην τρίτη αναθεωρημένη έκδοση του GHS. (4) Το GHS επιτρέπει στις αρχές να υιοθετήσουν συμπληρωματικές διατάξεις επισήμανσης για την προστασία των ατόμων που έχουν ήδη ευαισθησία σε μια συγκεκριμένη χημική ουσία η οποία μπορεί να προκαλέσει αντίδραση σε πολύ χαμηλή συγκέντρωση. Θα πρέπει να θεσπιστούν απαιτήσεις για την προσθήκη της ονομασίας τέτοιου είδους χημικών ουσιών στην επισήμανση, ακόμα και αν περιέχονται σε πολύ χαμηλή συγκέντρωση σε ένα μείγμα. (5) Θα πρέπει επίσης να τροποποιηθούν η ορολογία διαφορετικών διατάξεων στα παραρτήματα και ορισμένα τεχνικά κριτήρια για την καλύτερη εφαρμογή τους από φορείς και αρχές εφαρμογής, με σκοπό να βελτιωθεί η συνεκτικότητα και η σαφήνεια του νομικού κειμένου. (6) Προκειμένου να διασφαλιστεί ότι οι προμηθευτές ουσιών μπορούν να προσαρμοστούν στις νέες διατάξεις ταξινόμησης, επισήμανσης και συσκευασίας που θεσπίζονται με τον παρόντα κανονισμό, θα πρέπει να προβλεφθεί μεταβατική περίοδος και να αναβληθεί η εφαρμογή του παρόντος κανονισμού. Αυτό αναμένεται να επιτρέψει την εφαρμογή των διατάξεων που ορίζονται στον παρόντα κανονισμό σε εθελοντική βάση πριν από τη λήξη της μεταβατικής περιόδου. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006 (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1272/2008 τροποποιείται ως εξής: 1) το άρθρο 25 παράγραφος 5 διαγράφεται· 2) στο άρθρο 26 παράγραφος 1 προστίθεται το ακόλουθο στοιχείο ε): «ε) εάν χρησιμοποιείται το εικονόγραμμα κινδύνου “GHS02” ή “GHS06”, η χρήση του εικονογράμματος κινδύνου “GHS04” είναι προαιρετική.»· 3) το παράρτημα I τροποποιείται σύμφωνα με το παράρτημα I του παρόντος κανονισμού· 4) το παράρτημα II τροποποιείται σύμφωνα με το παράρτημα II του παρόντος κανονισμού· 5) το παράρτημα III τροποποιείται σύμφωνα με το παράρτημα III του παρόντος κανονισμού· 6) το παράρτημα IV τροποποιείται σύμφωνα με το παράρτημα IV του παρόντος κανονισμού· 7) το παράρτημα V τροποποιείται σύμφωνα με το παράρτημα V του παρόντος κανονισμού· 8) το παράρτημα VI τροποποιείται σύμφωνα με το παράρτημα VI του παρόντος κανονισμού· 9) το παράρτημα VII τροποποιείται σύμφωνα με το παράρτημα VII του παρόντος κανονισμού. Άρθρο 2 Μεταβατικές διατάξεις 1. Κατά παρέκκλιση από το άρθρο 3 δεύτερο εδάφιο, οι ουσίες και τα μείγματα δύνανται, πριν από την 1η Δεκεμβρίου 2012 και την 1η Ιουνίου 2015 αντίστοιχα, να ταξινομούνται, να επισημαίνονται και να συσκευάζονται σύμφωνα με τον κανονισμό (ΕΚ) αριθ. 1272/2008 όπως τροποποιείται από τον παρόντα κανονισμό. 2. Κατά παρέκκλιση από το άρθρο 3 δεύτερο εδάφιο, οι ουσίες που ταξινομούνται, επισημαίνονται και συσκευάζονται σύμφωνα με τον κανονισμό (ΕΚ) αριθ. 1272/2008 και διατίθενται στην αγορά πριν από την 1η Δεκεμβρίου 2012 δεν απαιτείται να επισημαίνονται εκ νέου και να επανασυσκευάζονται σύμφωνα με τον παρόντα κανονισμό έως την 1η Δεκεμβρίου 2014. 3. Κατά παρέκκλιση από το άρθρο 3 δεύτερο εδάφιο, τα μείγματα που ταξινομούνται, επισημαίνονται και συσκευάζονται σύμφωνα με την οδηγία 1999/45/ΕΚ (3) ή τον κανονισμό (ΕΚ) αριθ. 1272/2008 και διατίθενται στην αγορά πριν από την 1η Ιουνίου 2015 δεν απαιτείται να επισημαίνονται εκ νέου και να επανασυσκευάζονται σύμφωνα με τον παρόντα κανονισμό έως την 1η Ιουνίου 2017. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ισχύει, όσον αφορά τις ουσίες, από την 1η Δεκεμβρίου 2012 και, όσον αφορά τα μείγματα, από την 1η Ιουνίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Μαρτίου 2011.


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 1ης Μαρτίου 2012 σχετικά με τις εισαγωγές σπέρματος χοίρων στην Ένωση [κοινοποιηθείσα υπό τον αριθμό C(2012) 1148] (Κείμενο που παρουσιάζει ενδιαφέρον για τον ΕΟΧ) (2012/137/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (1), και ιδίως το άρθρο 7 παράγραφος 1, το άρθρο 9 παράγραφοι 2 και 3 και το άρθρο 10 παράγραφος 2, Εκτιμώντας τα ακόλουθα: (1) Η οδηγία 90/429/ΕΟΚ θεσπίζει τις απαιτήσεις υγειονομικού ελέγχου που ισχύουν στο εμπόριο εντός της Ένωσης και στις εισαγωγές σπέρματος χοίρων από τρίτες χώρες. Προβλέπει ότι τα κράτη μέλη μπορούν να επιτρέπουν την εισαγωγή σπέρματος χοίρων μόνον από τις τρίτες χώρες που περιλαμβάνονται σε κατάλογο που καταρτίζεται με τη διαδικασία που καθορίζεται από την εν λόγω οδηγία και συνοδεύεται από υγειονομικό πιστοποιητικό βάσει υποδείγματος που επίσης συντάσσεται σύμφωνα με την ίδια οδηγία. Το υγειονομικό πιστοποιητικό θα πρέπει να βεβαιώνει ότι το σπέρμα προέρχεται από εγκεκριμένα κέντρα συλλογής σπέρματος που παρέχουν τις εγγυήσεις που προβλέπονται στο άρθρο 8 παράγραφος 1 της εν λόγω οδηγίας. (2) Η απόφαση 2009/893/ΕΚ της Επιτροπής, της 30ής Νοεμβρίου 2009, για την εισαγωγή στην Κοινότητα σπέρματος χοίρων όσον αφορά καταλόγους τρίτων χωρών και κέντρων συλλογής σπέρματος και απαιτήσεις πιστοποίησης (2) καθορίζει τον κατάλογο των τρίτων χωρών από τις οποίες τα κράτη μέλη πρέπει να επιτρέπουν τις εισαγωγές σπέρματος. Ο εν λόγω κατάλογος καταρτίστηκε με βάση την κατάσταση της υγείας των ζώων σε αυτές τις τρίτες χώρες. (3) Η οδηγία 90/429/ΕΟΚ, όπως τροποποιήθηκε με τον εκτελεστικό κανονισμό (ΕΕ) αριθ. 176/2012 της Επιτροπής (3), προβλέπει αναθεωρημένες απαιτήσεις υγειονομικού ελέγχου για σπερματοδότες χοίρους και για σπέρμα, όσον αφορά τη βρουκέλλωση και τη νόσο Aujeszky. (4) Η οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (4), απάλειψε την πολιοεγκεφαλίτιδα (νόσος Teschen - εντεροϊογενής εγκεφαλομυελίτιδα) από τον κατάλογο νόσων που περιέχεται στο παράρτημα I της οδηγίας 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (5). Στη συνέχεια, με την απόφαση 2008/650/ΕΚ της Επιτροπής, της 30ής Ιουλίου 2008, για την τροποποίηση της οδηγίας 82/894/ΕΟΚ για την κοινοποίηση των ασθενειών των ζώων μέσα στην Κοινότητα, προκειμένου να συμπεριληφθούν ορισμένες ασθένειες στον κατάλογο των ασθενειών υποχρεωτικής δήλωσης και να διαγραφεί η εντεροϊογενής εγκεφαλομυελίτιδα από τον εν λόγω κατάλογο (6) η εν λόγω νόσος· απαλείφθηκε από τον κατάλογο των νόσων υποχρεωτικής δήλωσης στην Ένωση. (5) Επιπλέον, είναι αναγκαία η αντιστοίχιση των διατάξεων υγειονομικού ελέγχου για εισαγωγές στην Ένωση σπέρματος χοίρων με τον Κώδικα για την υγεία των χερσαίων ζώων του Διεθνούς Γραφείου Επιζωοτιών (OIE), ιδίως όσον αφορά την απαλλαγή χώρας από τη φυσαλιδώδη νόσο των χοίρων και την απαλλαγή κέντρων συλλογής σπέρματος από φυματίωση και λύσσα. (6) Αντιστοίχως, το υπόδειγμα υγειονομικού πιστοποιητικού που παρατίθεται στο μέρος 1 του παραρτήματος II της απόφασης 2009/893/ΕΚ θα πρέπει να τροποποιηθεί ώστε να λαμβάνει υπόψη αυτές τις τροποποιήσεις στην οδηγία 90/429/ΕΟΚ και για να απαλειφθούν όλες οι παραπομπές στη νόσο Teschen (εντεροϊογενής εγκεφαλομυελίτιδα), την απαλλαγή χωρών από τη φυσαλιδώδη νόσο των χοίρων και την απαλλαγή κέντρων συλλογής σπέρματος από φυματίωση και λύσσα. (7) Η Ένωση και ορισμένες τρίτες χώρες έχουν συνάψει διμερείς συμφωνίες που περιέχουν ειδικούς όρους για τις εισαγωγές σπέρματος χοίρων στην Ένωση. Συνεπώς, όταν οι διμερείς συμφωνίες περιέχουν ειδικούς όρους και υποδείγματα υγειονομικών πιστοποιητικών για εισαγωγές, θα πρέπει να εφαρμόζονται οι εν λόγω όροι και τα υποδείγματα αντί για τους όρους και τα υποδείγματα που ορίζονται στην παρούσα απόφαση. (8) Η Ελβετία αποτελεί τρίτη χώρα στην οποία η κατάσταση υγείας των ζώων είναι ισοδύναμη με την κατάσταση στα κράτη μέλη. Κατά συνέπεια, κρίνεται σκόπιμο το σπέρμα χοίρων που εισάγεται στην Ένωση από την Ελβετία να συνοδεύεται από υγειονομικό πιστοποιητικό που καταρτίζεται σύμφωνα με τα υποδείγματα που χρησιμοποιούνται για το εμπόριο σπέρματος χοίρων εντός της Ένωσης και καθορίζονται στο παράρτημα Δ της οδηγίας 90/429/ΕΟΚ, με τις προσαρμογές που προβλέπονται στο σημείο 3 του κεφαλαίου VIII τμήμα B του προσαρτήματος 2 του παραρτήματος 11 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, όπως εγκρίθηκε με την απόφαση 2002/309/ΕΚ, Ευρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας, της 4ης Απριλίου 2002, για τη σύναψη επτά συμφωνιών με την Ελβετική Συνομοσπονδία (7). (9) Για λόγους σαφήνειας και συνοχής της νομοθεσίας της Ένωσης, η απόφαση 2009/893/ΕΚ θα πρέπει να καταργηθεί και να αντικατασταθεί από την παρούσα απόφαση. (10) Για να αποφευχθεί η διαταραχή του εμπορίου, η χρήση υγειονομικών πιστοποιητικών που είχαν εκδοθεί σύμφωνα με την απόφαση 2009/893/ΕΚ πρέπει να επιτραπεί κατά τη διάρκεια μιας μεταβατικής περιόδου. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο Η παρούσα απόφαση καθορίζει κατάλογο τρίτων χωρών ή τμημάτων τους από τα οποία τα κράτη μέλη επιτρέπουν τις εισαγωγές σπέρματος χοίρων στην Ένωση. Επίσης, η παρούσα απόφαση ορίζει τις απαιτήσεις πιστοποίησης για την εισαγωγή σπέρματος στην Ένωση. Άρθρο 2 Εισαγωγές σπέρματος 1. Τα κράτη μέλη επιτρέπουν την εισαγωγή σπέρματος, εφόσον πληροί τις ακόλουθες προϋποθέσεις: α) προέρχεται από τρίτη χώρα ή από τμήμα τρίτης χώρας που περιλαμβάνεται στον κατάλογο του παραρτήματος Ι· β) προέρχεται από κέντρο συλλογής σπέρματος που περιλαμβάνεται στον κατάλογο σύμφωνα με το άρθρο 8 παράγραφος 2 της οδηγίας 90/429/ΕΟΚ· γ) συνοδεύεται από υγειονομικό πιστοποιητικό που συντάσσεται σύμφωνα με το υπόδειγμα υγειονομικού πιστοποιητικού που παρατίθεται στο παράρτημα II μέρος 1 και συμπληρώνεται σύμφωνα με τις επεξηγηματικές σημειώσεις που παρατίθενται στο μέρος 2 του εν λόγω παραρτήματος· δ) πληροί τις απαιτήσεις που ορίζονται στο υγειονομικό πιστοποιητικό που αναφέρονται στο στοιχείο γ). 2. Όταν διμερείς συμφωνίες μεταξύ της Ένωσης και τρίτων χωρών ορίζουν ειδικούς όρους σχετικά με την υγεία των ζώων και την πιστοποίηση, εφαρμόζονται οι όροι αυτοί αντί για τις προϋποθέσεις της παραγράφου 1. Άρθρο 3 Προϋποθέσεις σχετικά με τη μεταφορά του σπέρματος στην Ένωση 1. Το σπέρμα που αναφέρεται στο άρθρο 2 δεν μεταφέρεται στο ίδιο εμπορευματοκιβώτιο με άλλες παρτίδες σπέρματος που: α) δεν προορίζονται για εισαγωγή στην Ένωση· ή β) είναι κατώτερης υγειονομικής κατάστασης. 2. Κατά τη μεταφορά στην Ένωση, το σπέρμα τοποθετείται σε κλειστά και σφραγισμένα δοχεία και η σφραγίδα δεν πρέπει να καταστρέφεται κατά τη μεταφορά. Άρθρο 4 Καταργούμενες διατάξεις Η απόφαση 2009/893/ΕΚ καταργείται. Άρθρο 5 Μεταβατική διάταξη Για μεταβατική περίοδο έως τις 30 Νοεμβρίου 2012, τα κράτη μέλη επιτρέπουν τις εισαγωγές σπέρματος από τρίτες χώρες που συνοδεύονται από υγειονομικό πιστοποιητικό που έχει εκδοθεί το αργότερο στις 31 Οκτωβρίου 2012 σύμφωνα με το υπόδειγμα που ορίζεται στο μέρος 1 του παραρτήματος II της απόφασης 2009/893/ΕΚ. Άρθρο 6 Εφαρμογή Η παρούσα απόφαση εφαρμόζεται από την 1η Ιουνίου 2012. Άρθρο 7 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 1 Μαρτίου 2012.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 440/2012 ΤΗΣ ΕΠΙΤΡΟΠΉΣ της 24ης Μαΐου 2012 για την τροποποίηση του εκτελεστικού κανονισμού (ΕΕ) αριθ. 439/2011 περί παρεκκλίσεως από τον κανονισμό (ΕΟΚ) αριθ. 2454/93 όσον αφορά τον ορισμό της έννοιας των «καταγόμενων προϊόντων» ή «προϊόντων καταγωγής» που χρησιμοποιείται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση του Πράσινου Ακρωτηρίου όσον αφορά τις εξαγωγές ορισμένων προϊόντων αλιείας προς την Ευρωπαϊκή Ένωση Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247, Έχοντας υπόψη τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 89 παράγραφος 1 στοιχείο β), Εκτιμώντας τα ακόλουθα: (1) Με τον κανονισμό (ΕΚ) αριθ. 815/2008 (3) η Επιτροπή χορήγησε στο Πράσινο Ακρωτήριο παρέκκλιση από τους κανόνες καταγωγής του κανονισμού (ΕΟΚ) αριθ. 2454/93. Με τον εκτελεστικό κανονισμό (ΕΕ) αριθ. 439/2011 (4) η Επιτροπή χορήγησε στο Πράσινο Ακρωτήριο νέα παρέκκλιση από τους εν λόγω κανόνες καταγωγής (5). Η παρέκκλιση αυτή έληξε στις 31 Δεκεμβρίου 2011. (2) Με επιστολή του της 21ης Νοεμβρίου 2011, το Πράσινο Ακρωτήριο υπέβαλε αίτηση για παράταση της εν λόγω παρέκκλισης κατά τρία έτη, ήτοι από το 2012 έως το 2014. Η αίτηση αυτή αφορά ποσότητα 2 500 τόνων όσον αφορά τα παρασκευάσματα ή τις κονσέρβες φιλέτων από σκουμπρί και 875 τόνων όσον αφορά τα παρασκευάσματα ή τις κονσέρβες από κοπάνι. (3) Κατά την περίοδο 2008-2011, οι συνολικές ετήσιες ποσότητες που καλύπτονται από παρέκκλιση οι οποίες είχαν αρχικά χορηγηθεί στο Πράσινο Ακρωτήριο συνέβαλαν σε σημαντικό βαθμό στη βελτίωση της κατάστασης του τομέα μεταποίησης προϊόντων αλιείας και, ως ένα βαθμό, στην αναζωογόνηση του παραδοσιακού αλιευτικού στόλου μικρής κλίμακας του Πράσινου Ακρωτηρίου, ο οποίος έχει ζωτική σημασία για τη χώρα. Ωστόσο, για την πλήρη αναζωογόνηση του στόλου του Πράσινου Ακρωτηρίου στα επιδιωκόμενα επίπεδα απαιτείται ανανέωση της αυξημένης διαθέσιμης ικανότητας για τον εφοδιασμό της αλιευτικής μεταποιητικής βιομηχανίας του Πράσινου Ακρωτηρίου με πρώτες ύλες καταγωγής σε επαρκείς ποσότητες. (4) Το αίτημα καταδεικνύει ότι, εάν δεν χορηγηθεί παρέκκλιση, θα υπάρξουν σημαντικές επιπτώσεις στην ικανότητα της αλιευτικής μεταποιητικής βιομηχανίας του Πράσινου Ακρωτηρίου να εξακολουθήσει να πραγματοποιεί εξαγωγές στην Ένωση, γεγονός που ενδέχεται να ανασχέσει την περαιτέρω ανάπτυξη του στόλου του Πράσινου Ακρωτηρίου για μικρής κλίμακας αλιεία ανοιχτής θάλασσας. (5) Με την παρέκκλιση θα δοθεί στο Πράσινο Ακρωτήριο επαρκές χρονικό περιθώριο ώστε να συμμορφωθεί με τους κανόνες για την απόκτηση προτιμησιακής καταγωγής. Για να εδραιωθούν τα αποτελέσματα που επιτεύχθηκαν ήδη από το Πράσινο Ακρωτήριο στις προσπάθειές του όσον αφορά την αναζωογόνηση του τοπικού αλιευτικού στόλου απαιτείται επιπλέον χρόνος. (6) Προκειμένου να διασφαλιστεί ότι η προσωρινή παρέκκλιση θα περιοριστεί στο χρονικό διάστημα που απαιτείται για τη συμμόρφωση του Πράσινου Ακρωτηρίου με τους κανόνες, η παρέκκλιση θα πρέπει να χορηγηθεί για περίοδο τριών ετών, δηλαδή από το 2012 έως το 2014, όσον αφορά τις ετήσιες ποσότητες 2 500 τόνων για τα παρασκευάσματα ή τις κονσέρβες φιλέτων από σκουμπρί και 875 τόνων για τα παρασκευάσματα ή τις κονσέρβες από κοπάνι. (7) Για να εξασφαλιστεί η συνέχεια των εξαγωγών από το Πράσινο Ακρωτήριο στην Ένωση, η παρέκκλιση πρέπει να χορηγηθεί με αναδρομική ισχύ από την 1η Ιανουαρίου 2012. (8) Για λόγους σαφήνειας, είναι σκόπιμο να ορίζεται ρητά ότι οι μόνες μη καταγόμενες ύλες που χρησιμοποιούνται για την παρασκευή παρασκευασμάτων ή κονσερβών φιλέτων από σκουμπρί, και παρασκευασμάτων ή κονσερβών φιλέτων από κοπάνι των κωδικών ΣΟ 1604 15 11 και ex 1604 19 97 πρέπει να είναι τα φιλέτα από σκουμπρί ή από κοπάνι των κωδικών ΕΣ 0302 ή 0303, προκειμένου τα παρασκευάσματα ή οι κονσέρβες φιλέτων από σκουμπρί και από κοπάνι να επωφεληθούν από την παρέκκλιση. (9) Δεδομένου ότι, με ισχύ από την 1η Ιανουαρίου 2012 ο κωδικός ΣΟ 1604 19 98 αντικαταστάθηκε από τον κωδικό ΣΟ 1604 19 97, είναι σκόπιμο να επικαιροποιηθούν οι κωδικοί ΣΟ για τα προϊόντα για τα οποία χορηγείται η παρέκκλιση. (10) Συνεπώς, ο εκτελεστικός κανονισμός (ΕΕ) αριθ. 439/2011 πρέπει να τροποποιηθεί αναλόγως. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο εκτελεστικός κανονισμός (ΕΕ) αριθ. 439/2011 τροποποιείται ως εξής: 1) Τα άρθρα 1 και 2 αντικαθίστανται από το ακόλουθο κείμενο: «Άρθρο 1 Κατά παρέκκλιση των διατάξεων των άρθρων 72, 73 και 75 έως 79 του κανονισμού (ΕΟΚ) αριθ. 2454/93, θεωρείται, σύμφωνα με τους όρους που προβλέπονται στα άρθρα 2, 3 και 4 του παρόντος κανονισμού, ότι κατάγονται από το Πράσινο Ακρωτήριο: α) τα παρασκευάσματα ή οι κονσέρβες φιλέτων από σκουμπρί με κωδικούς ΣΟ 1604 15 11 και ex 1604 19 97, τα οποία παράγονται στο Πράσινο Ακρωτήριο από σκουμπρί μη καταγόμενο των κωδικών ΕΣ 0302 ή 0303· β) τα παρασκευάσματα ή οι κονσέρβες φιλέτων από κοπάνι με κωδικό ΣΟ ex 1604 19 97, τα οποία παράγονται στο Πράσινο Ακρωτήριο από κοπάνι μη καταγόμενο των κωδικών ΕΣ 0302 ή 0303. Άρθρο 2 Η παρέκκλιση που προβλέπεται στο άρθρο 1 εφαρμόζεται, κατά την περίοδο από την 1η Ιανουαρίου 2011 έως την 31η Δεκεμβρίου 2011, την 1η Ιανουαρίου 2012 έως την 31η Δεκεμβρίου 2012, την 1η Ιανουαρίου 2013 έως την 31η Δεκεμβρίου 2013 και την 1η Ιανουαρίου 2014 έως την 31η Δεκεμβρίου 2014, και μέχρι τις ποσότητες που αναγράφονται στο παράρτημα δίπλα σε κάθε εισαγόμενο προϊόν, στα προϊόντα που εξάγονται από το Πράσινο Ακρωτήριο και δηλώνονται ως προϊόντα για ελεύθερη κυκλοφορία στην Ένωση, εφόσον πληρούνται οι όροι που καθορίζονται στο άρθρο 74 του κανονισμού (ΕΟΚ) αριθ. 2454/93.». 2) Το παράρτημα αντικαθίσταται από το κείμενο που περιλαμβάνεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Βρυξέλλες, 24 Μαΐου 2012.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 146/2010 ΤΗΣ ΕΠΙΤΡΟΠΉΣ της 23ης Φεβρουαρίου 2010 για την τροποποίηση του κανονισμού (ΕΚ) αριθ. 1122/2009 σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως τα άρθρα 85κδ και 103κθα, σε συνδυασμό με το άρθρο 4, τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (2), και ιδίως το άρθρο 142 στοιχεία γ), ια) και ιδ), Εκτιμώντας τα ακόλουθα: (1) Μετά την υποβολή των προτάσεων απλοποίησης στο Συμβούλιο τον Απρίλιο 2009, καταγράφηκε μία σειρά πιθανών βελτιώσεων όσον αφορά την αποτελεσματικότητα και την απλοποίηση των κανόνων που διέπουν την εφαρμογή της πολλαπλής συμμόρφωσης. Είναι σκόπιμο να ενσωματωθούν οι βελτιώσεις αυτές στον κανονισμό (ΕΚ) αριθ. 1122/2009 της Επιτροπής (3). (2) Το σύστημα αναγνώρισης αγροτεμαχίων αποτελεί βασικό στοιχείο στη διαδικασία εξασφάλισης ορθών πληρωμών στους γεωργούς και διασφάλισης των πόρων της Ένωσης. Για τη βελτίωση της ποιότητας του συστήματος αυτού, πρέπει να προβλεφθούν διατάξεις για την ετήσια αξιολόγηση του συστήματος. Κρίνεται σκόπιμο τα κράτη μέλη να αξιολογούν την ποιότητα του συστήματος σύμφωνα με εναρμονισμένη μέθοδο και να υποβάλουν εγκαίρως έκθεση για να είναι δυνατή η αποτελεσματική χρησιμοποίηση των αποτελεσμάτων της αξιολόγησης. (3) Το άρθρο 64 παράγραφος 2 του κανονισμού (ΕΚ) αριθ. 73/2009 προβλέπει παρέκκλιση όταν ένας γεωργός, τον οποίο αφορά η ένταξη της συνδεδεμένης στήριξης, δεν διαθέτει δικαίωμα ενίσχυσης αλλά δηλώνει ορισμένο αριθμό μισθωμένων δικαιωμάτων ενίσχυσης κατά το πρώτο έτος ένταξης της συνδεδεμένης στήριξης. Στον γεωργό αυτό πρέπει να χορηγηθούν δικαιώματα για τα οποία ισχύει η παρέκκλιση όσον αφορά την ενεργοποίηση. Για τον αποτελεσματικό έλεγχο, πρέπει να εξασφαλίζεται η ιχνηλασιμότητα των δικαιωμάτων αυτών. (4) Κατά τη διενέργεια ελέγχων πολλαπλής συμμόρφωσης που προβλέπονται στον κανονισμό (ΕΚ) αριθ. 1122/2009, ένα κράτος μέλος μπορεί να χρησιμοποιήσει μόνο τα αποτελέσματα των επιτόπιων ελέγχων που διενεργούνται από τις αρμόδιες ελεγκτικές αρχές. Για λόγους αποτελεσματικότητας, ένα κράτος μέλος πρέπει να έχει επίσης τη δυνατότητα να χρησιμοποιεί τα αποτελέσματα των επιτόπιων ελέγχων που διενεργούνται σύμφωνα με τη νομοθεσία που ισχύει για τις σχετικές πράξεις και τα πρότυπα προκειμένου να επιτευχθεί το ελάχιστο ποσοστό ελέγχου. Ωστόσο, πρέπει να εξασφαλίζεται ότι διατηρείται αποτελεσματικό σύστημα ελέγχου. (5) Όσον αφορά τη δειγματοληψία των επιτόπιων ελέγχων για την πολλαπλή συμμόρφωση, ένα κράτος μέλος μπορεί να λάβει υπόψη του στην ανάλυση κινδύνου τη συμμετοχή των γεωργών στα σχετικά συστήματα πιστοποίησης. Κρίνεται σκόπιμο να αποσαφηνιστεί η χρήση της επιλογής αυτής. (6) Οι εκθέσεις ελέγχου πρέπει να αποστέλλονται στον οργανισμό πληρωμών ή στη συντονιστική αρχή εντός της καθορισμένης προθεσμίας. Για τη μείωση του διοικητικού φόρτου, σε περίπτωση που η έκθεση ελέγχου δεν περιλαμβάνει διαπιστώσεις, πρέπει να θεωρείται επαρκές ότι οι εκθέσεις ελέγχου διατίθενται απευθείας στον οργανισμό πληρωμών η στην συντονιστική αρχή. (7) Με την ευκαιρία της παρούσας τροποποίησης του κανονισμού (ΕΚ) αριθ. 1122/2009, κρίνεται σκόπιμο να διορθωθούν δύο λανθασμένες παραπομπές στον κανονισμό (ΕΚ) αριθ. 73/2009 και στον κανονισμό (ΕΚ) αριθ. 1121/2009 της Επιτροπής (4) αντιστοίχως. (8) Ως εκ τούτου, ο κανονισμός (ΕΚ) αριθ. 1122/2009 πρέπει να τροποποιηθεί αναλόγως. (9) Οι τροποποιήσεις που προβλέπονται στον παρόντα κανονισμό αφορούν τις αιτήσεις ενίσχυσης για τις περιόδους εμπορίας ή τις περιόδους πριμοδότησης που αρχίζουν από την 1η Ιανουαρίου 2010. Συνεπώς, ο παρών κανονισμός πρέπει να εφαρμοστεί αναλόγως. (10) Η διαχειριστική επιτροπή για την κοινή οργάνωση των γεωργικών αγορών και η επιτροπή διαχείρισης άμεσων ενισχύσεων δεν εξέδωσαν γνώμη εντός της προθεσμίας που όρισε ο πρόεδρος τους, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1122/2009 τροποποιείται ως εξής: 1) Το άρθρο 6 παράγραφος 2 αντικαθίσταται από το ακόλουθο κείμενο: «2. Τα κράτη μέλη αξιολογούν ετησίως την ποιότητα του συστήματος αναγνώρισης αγροτεμαχίων. Η αξιολόγηση καλύπτει τα ακόλουθα στοιχεία ποιότητας: α) την ορθή ποσοτικοποίηση της μέγιστης επιλέξιμης έκτασης· β) την αναλογία και την κατανομή των αγροτεμαχίων αναφοράς για τα οποία η μέγιστη επιλέξιμη έκταση περιλαμβάνει τις μη επιλέξιμες εκτάσεις ή για τα οποία δεν περιλαμβάνει τη γεωργική έκταση· γ) την κατηγοριοποίηση των αγροτεμαχίων αναφοράς για τα οποία η μέγιστη επιλέξιμη έκταση περιλαμβάνει τις μη επιλέξιμες εκτάσεις ή για τα οποία δεν περιλαμβάνει τη γεωργική έκταση· δ) την ύπαρξη αγροτεμαχίων αναφοράς με σημαντικά ελαττώματα· ε) την αναλογία της δηλωθείσας έκτασης προς τη μέγιστη επιλέξιμη έκταση εντός των αγροτεμαχίων αναφοράς· στ) το ποσοστό αγροτεμαχίων αναφοράς που αποτέλεσαν αντικείμενο τροποποιήσεων κατά τη διάρκεια των ετών· ζ) το ποσοστό παρατυπιών που διαπιστώθηκε κατά τους επιτόπιους ελέγχους. Κατά τη διενέργεια της αξιολόγησης που αναφέρεται στο πρώτο εδάφιο, τα κράτη μέλη: α) χρησιμοποιούν τα δεδομένα που επιτρέπουν την αξιολόγηση της τρέχουσας κατάστασης επί τόπου· β) επιλέγουν το κατάλληλο τυχαίο δείγμα όλων των αγροτεμαχίων αναφοράς. Η έκθεση αξιολόγησης και, κατά περίπτωση, οι διορθωτικές ενέργειες με το χρονοδιάγραμμα εφαρμογής τους διαβιβάζονται στην Επιτροπή το αργότερο έως τις 31 Ιανουαρίου μετά το σχετικό ημερολογιακό έτος. Ωστόσο, για το ημερολογιακό έτος 2010, τα στοιχεία αυτά διαβιβάζονται στην Επιτροπή το αργότερο έως τις 28 Φεβρουαρίου 2011.» 2) Στο άρθρο 7 παράγραφος 1, το στοιχείο στ) αντικαθίσταται από το ακόλουθο κείμενο: «στ) είδος δικαιωμάτων και ιδίως, ειδικά δικαιώματα που προβλέπονται στο άρθρο 44 του κανονισμού (ΕΚ) αριθ. 73/2009, δικαιώματα που χορηγούνται σύμφωνα με το άρθρο 68 παράγραφος 1 στοιχείο γ) του κανονισμού (ΕΚ) αριθ. 73/2009 και δικαιώματα ενίσχυσης που αποτελούν αντικείμενο παρέκκλισης σύμφωνα με το άρθρο 64 παράγραφος 2 του κανονισμού (ΕΚ) αριθ. 73/2009» 3) Στο άρθρο 28 παράγραφος 1 στοιχείο α), οι όροι «παραρτήματα I και IV» αντικαθίστανται από τους όρους «παραρτήματα I και VI». 4) Στο άρθρο 50 παρεμβάλλεται η ακόλουθη παράγραφος 1α: «1α. Κατά παρέκκλιση της παραγράφου 1, για την επίτευξη του ελάχιστου ποσοστού ελέγχου που αναφέρεται στην εν λόγω παράγραφο στο επίπεδο κάθε πράξης ή προτύπου ή ομάδας πράξεων ή προτύπων, το κράτος μέλος μπορεί: α) να χρησιμοποιεί τα αποτελέσματα των επιτόπιων ελέγχων που διενεργούνται σύμφωνα με τη νομοθεσία η οποία εφαρμόζεται στις εν λόγω πράξεις και τα πρότυπα για τους επιλεγμένους γεωργούς· ή β) να αντικαταστήσει τους επιλεγμένους γεωργούς με γεωργούς που υπόκεινται σε επιτόπιους ελέγχους οι οποίοι διενεργούνται σύμφωνα με τη νομοθεσία η οποία εφαρμόζεται στις τις εν λόγω πράξεις και τα πρότυπα, υπό τον όρο ότι οι γεωργοί αυτοί υποβάλλουν αιτήσεις ενίσχυσης στο πλαίσιο καθεστώτων στήριξης για άμεσες ενισχύσεις κατά την έννοια του άρθρου 2 στοιχείο δ) του κανονισμού (ΕΚ) αριθ. 73/2009 ή στο πλαίσιο καθεστώτων στήριξης που υπόκεινται στην εφαρμογή των άρθρων 85κ και 103κθ του κανονισμού (ΕΚ) αριθ. 1234/2007. Στις περιπτώσεις αυτές, οι επιτόπιοι έλεγχοι καλύπτουν όλες τις πτυχές των σχετικών πράξεων ή προτύπων όπως ορίζεται στο πλαίσιο της πολλαπλής συμμόρφωσης. Επιπλέον, το κράτος μέλος εξασφαλίζει ότι οι εν λόγω επιτόπιοι έλεγχοι είναι τουλάχιστον τόσο αποτελεσματικοί όσο και εκείνοι που διενεργούνται από τις αρμόδιες ελεγκτικές αρχές.» 5) Στο άρθρο 51 παράγραφος 1, παρεμβάλλονται τα ακόλουθα εδάφια μετά το δεύτερο εδάφιο: «Ένα κράτος μέλος μπορεί να αποφασίσει, βάσει ανάλυσης κινδύνου, να αποκλείσει από το δείγμα ελέγχου που επιλέγεται βάσει ανάλυσης κινδύνου τους γεωργούς οι οποίοι συμμετέχουν σε σύστημα πιστοποίησης που αναφέρεται στο δεύτερο εδάφιο στοιχείο β). Ωστόσο, εφόσον το σύστημα πιστοποίησης καλύπτει μόνο μέρος των απαιτήσεων και των προτύπων που πρέπει να τηρούνται στο πλαίσιο της πολλαπλής συμμόρφωσης από τον γεωργό, εφαρμόζονται οι κατάλληλοι δείκτες κινδύνου για τις απαιτήσεις ή τα πρότυπα που δεν καλύπτονται από το σύστημα πιστοποίησης. Εφόσον από την ανάλυση των αποτελεσμάτων ελέγχου προκύψει ότι υπάρχει υψηλή συχνότητα μη συμμόρφωσης προς τις απαιτήσεις ή τα πρότυπα που περιλαμβάνονται στο σύστημα πιστοποίησης όπως αναφέρεται στο δεύτερο εδάφιο στοιχείο β), οι δείκτες κινδύνου που αφορούν τις εν λόγω απαιτήσεις ή τα πρότυπα αξιολογούνται εκ νέου και, εφόσον κρίνεται αναγκαίο, αυξάνονται.» 6) Το άρθρο 54 τροποποιείται ως εξής: α) Στην παράγραφο 1, το πρώτο εδάφιο αντικαθίσταται από το ακόλουθο κείμενο: «Για κάθε επιτόπιο έλεγχο δυνάμει του παρόντος κεφαλαίου, ανεξαρτήτως του εάν ο γεωργός επιλέχθηκε για επιτόπιο έλεγχο σύμφωνα με το άρθρο 51 ή αποτέλεσε αντικείμενο επιτόπιου ελέγχου σύμφωνα με τις ισχύουσες για τις πράξεις ή τα πρότυπα νομοθετικές διατάξεις δυνάμει του άρθρου 50 παράγραφος 1α ή μετά τη διαπίστωση μη συμμόρφωσης που υπέπεσε στην αντίληψη της αρμόδιας ελεγκτικής αρχής με άλλον τρόπο, συντάσσεται έκθεση ελέγχου από την αρμόδια ελεγκτική αρχή ή υπ’ ευθύνη της.» β) Στην παράγραφο 3, προστίθεται το ακόλουθο εδάφιο: «Ωστόσο, εφόσον η έκθεση δεν περιλαμβάνει διαπιστώσεις, το κράτος μέλος μπορεί να αποφασίσει ότι η έκθεση αυτή δεν διαβιβάζεται, υπό τον όρο ότι είναι απευθείας διαθέσιμη στον οργανισμό πληρωμών ή στη συντονιστική αρχή εντός μηνός από την οριστικοποίησή της.» 7) Στο άρθρο 62, οι όροι «άρθρο 30 παράγραφοι 1 και 2» αντικαθίστανται από τους όρους «άρθρο 29 παράγραφοι 1 και 2». Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται στις αιτήσεις ενίσχυσης που αφορούν τις περιόδους εμπορίας ή τις περιόδους πριμοδότησης που αρχίζουν από την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Φεβρουαρίου 2010.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 147/2012 ΤΗΣ ΕΠΙΤΡΟΠΉΣ της 20ής Φεβρουαρίου 2012 σχετικά με την τροποποίηση του κανονισμού (ΕΕ) αριθ. 65/2011 για τη θέσπιση λεπτομερών διατάξεων εφαρμογής του κανονισμού (ΕΚ) αριθ. 1698/2005 του Συμβουλίου όσον αφορά την εφαρμογή διαδικασιών ελέγχου καθώς και την πολλαπλή συμμόρφωση σε σχέση με μέτρα στήριξης της αγροτικής ανάπτυξης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (1), και ιδίως το άρθρο 51 παράγραφος 4, το άρθρο 74 παράγραφος 4 και το άρθρο 91, Εκτιμώντας τα ακόλουθα: (1) Το άρθρο 6 παράγραφος 2 του κανονισμού (ΕΕ) αριθ. 65/2011 της Επιτροπής (2) περιλαμβάνει τους ορισμούς οι οποίοι, σύμφωνα με το κείμενο του εν λόγω άρθρου, πρέπει να εφαρμόζονται μόνο για τους σκοπούς του τίτλου I μέρος II του εν λόγω κανονισμού. Ωστόσο, οι όροι «μέτρο βάσει της έκτασης» και «μέτρο που αφορά τα ζώα» εμφανίζονται σε ολόκληρο τον κανονισμό. Συνεπώς, οι εν λόγω όροι θα πρέπει να συμπεριληφθούν στον κατάλογο των ορισμών του άρθρου 2 του κανονισμού. (2) Για λόγους σαφήνειας, στο άρθρο 31 στοιχείο α) σημείο ii) του κανονισμού (ΕΕ) αριθ. 65/2011, ο όρος «ενισχύσεις βάσει της έκτασης» θα πρέπει να αντικατασταθεί από τον όρο «μέτρο βάσει της έκτασης». (3) Ο κανονισμός (ΕΚ) αριθ. 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα (3), τροποποιήθηκε για να βελτιώσει και να απλοποιήσει ορισμένους κανόνες ελέγχου όσον αφορά τις ενισχύσεις με βάση τα ζώα. Για να εξασφαλιστεί η συνεκτικότητα με τους ελέγχους των μέτρων που αφορούν τα ζώα στο πλαίσιο του κανονισμού (ΕΕ) αριθ. 65/2011, θα πρέπει να συμπεριληφθούν οι αντίστοιχοι κανόνες στον εν λόγω κανονισμό. (4) Σύμφωνα με το άρθρο 17 παράγραφος 3 του κανονισμού (ΕΕ) αριθ. 65/2011, ένα βοοειδές που έχει απολέσει ένα από τα δύο ενώτια θεωρείται ότι ανήκει στα ζώα που έχουν προσδιοριστεί, υπό τον όρο ότι αναγνωρίζεται σαφώς και ατομικώς βάσει των άλλων στοιχείων του συστήματος αναγνώρισης και καταγραφής των βοοειδών. Το σύστημα αναγνώρισης και καταγραφής βοοειδών έχει, γενικά, καθιερωθεί πλήρως. Ως εκ τούτου, σε περίπτωση που ένα βοοειδές απολέσει και τα δύο ενώτια και η ταυτότητά του μπορεί να διαπιστωθεί χωρίς καμία αμφισβήτηση, θα πρέπει επίσης να προσμετράται στα ζώα που έχουν προσδιοριστεί και κριθεί ως επιλέξιμα για ενίσχυση. Ωστόσο, αυτό θα πρέπει να ισχύει μόνο εάν ο γεωργός έχει λάβει μέτρα για τη διόρθωση της κατάστασης πριν την αναγγελία του επιτόπιου ελέγχου και, προκειμένου να αποφευχθεί οποιοσδήποτε κίνδυνος παράτυπων ενισχύσεων, η εφαρμογή αυτού του κανόνα θα πρέπει να περιορίζεται σε ένα μόνο ζώο. (5) Με τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (4), θεσπίστηκε νέο βελτιωμένο σύστημα για την αναγνώριση και την καταγραφή των αιγοπροβάτων. Συνεπώς, θα πρέπει να συμπεριληφθεί παρόμοια διάταξη για τα αιγοπρόβατα που δηλώνονται για την καταβολή ενίσχυσης στο άρθρο 17 του κανονισμού (ΕΕ) αριθ. 65/2011. (6) Σύμφωνα με το άρθρο 7 παράγραφος 1 του κανονισμού (ΕΕ) αριθ. 65/2011, το άρθρο 16 του κανονισμού (ΕΚ) αριθ. 1122/2009 εφαρμόζεται τηρουμένων των αναλογιών για τους σκοπούς του τίτλου I μέρος II του κανονισμού (ΕΕ) αριθ. 65/2011. Παρόλο που, σύμφωνα με το άρθρο 16 παράγραφος 1 δεύτερο εδάφιο του κανονισμού (ΕΚ) αριθ. 1122/2009, οι δικαιούχοι των μέτρων με βάση τα ζώα υποχρεούνται να ενημερώσουν την αρμόδια αρχή εάν τα ζώα μετακινηθούν σε άλλο τόπο κατά τη διάρκεια της περιόδου υποχρεωτικής κατοχής, θα πρέπει να καταστεί σαφές ότι στην αντίθετη περίπτωση δεν επιβάλλονται κυρώσεις εάν τα σχετικά ζώα εντοπιστούν αμέσως εντός της εκμετάλλευσης κατά τον επιτόπιο έλεγχο. (7) Όσον αφορά τους κανόνες για τις μειώσεις και τους αποκλεισμούς που προβλέπονται στο άρθρο 17 του κανονισμού (ΕΕ) αριθ. 65/2011 και τη σειρά των μειώσεων που ορίζεται στο άρθρο 22 του εν λόγω κανονισμού, θα πρέπει να καταστεί σαφές ότι ο συμψηφισμός σύμφωνα με τον κανονισμό (ΕΚ) αριθ. 885/2006 (5) θα πρέπει πάντα να πραγματοποιείται τελευταίος στη σειρά των μειώσεων σύμφωνα με το άρθρο 22 του κανονισμού (ΕΕ) αριθ. 65/2011. Κατά συνέπεια, τα άρθρα 17 και 22 του εν λόγω κανονισμού θα πρέπει να τροποποιηθούν αναλόγως. (8) Ως εκ τούτου, ο κανονισμός (ΕΕ) αριθ. 65/2011 θα πρέπει να τροποποιηθεί αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αγροτικής ανάπτυξης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 65/2011 τροποποιείται ως εξής: 1) Στο άρθρο 2, προστίθενται οι ακόλουθοι ορισμοί: «δ) ως “μέτρο με βάση την έκταση” νοείται το μέτρο ή το επιμέρους μέτρο για το οποίο η στήριξη εξαρτάται από το μέγεθος της δηλωθείσας έκτασης· ε) ως “μέτρο με βάση τα ζώα” νοείται το μέτρο ή το επιμέρους μέτρο για το οποίο η στήριξη εξαρτάται από τον αριθμό των δηλωθέντων ζώων.». 2) Στο άρθρο 6 παράγραφος 2, τα στοιχεία α) και β) απαλείφονται. 3) Το άρθρο 17 τροποποιείται ως εξής: α) Στην παράγραφο 3, το πρώτο εδάφιο αντικαθίσταται από το ακόλουθο κείμενο: «3. Ένα βοοειδές που έχει απολέσει ένα από τα δύο ενώτια θεωρείται ότι ανήκει στα ζώα που έχουν προσδιοριστεί, υπό τον όρο ότι αναγνωρίζεται σαφώς και ατομικώς βάσει των άλλων στοιχείων του συστήματος αναγνώρισης και καταγραφής των βοοειδών. Επιπλέον, σε περίπτωση που ένα μόνο βοοειδές μιας εκμετάλλευσης απολέσει και τα δύο ενώτια, θεωρείται ότι ανήκει στα ζώα που έχουν προσδιοριστεί, υπό τον όρο ότι μπορεί να αναγνωριστεί με βάση το μητρώο, το διαβατήριο ζώου, τη βάση δεδομένων ή οποιοδήποτε άλλο μέσο προβλέπει ο κανονισμός (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (6) και υπό τον όρο ότι ο κάτοχος μπορεί να αποδείξει ότι έχει ήδη λάβει μέτρα για τη διόρθωση της κατάστασης πριν την αναγγελία του επιτόπιου ελέγχου. β) Παρεμβάλλονται οι ακόλουθες παράγραφοι: «3α. Ένα αιγοπρόβατο που έχει απολέσει ένα ενώτιο θεωρείται ότι ανήκει στα ζώα που έχουν προσδιοριστεί, υπό τον όρο ότι μπορεί να αναγνωριστεί με βάση ένα πρώτο μέσο αναγνώρισης, σύμφωνα με το άρθρο 4 παράγραφος 2 στοιχείο α) του κανονισμού (ΕΚ) αριθ. 21/2004 (7), και υπό τον όρο ότι πληρούνται όλες οι άλλες απαιτήσεις του συστήματος αναγνώρισης και καταγραφής των αιγοπροβάτων. 3β. Σε περίπτωση που ένας δικαιούχος δεν ενημερώσει τις αρμόδιες αρχές, σύμφωνα με το άρθρο 16 παράγραφος 1 δεύτερο εδάφιο του κανονισμού (ΕΚ) αριθ. 1122/2009, ότι τα ζώα μετακινήθηκαν σε άλλο τόπο κατά τη διάρκεια της περιόδου υποχρεωτικής κατοχής, τα σχετικά ζώα θεωρείται ότι ανήκουν στα ζώα που έχουν προσδιοριστεί, εάν εντοπιστούν αμέσως εντός της εκμετάλλευσης κατά τον επιτόπιο έλεγχο. γ) Στην παράγραφο 5 τρίτο εδάφιο, η δεύτερη πρόταση απαλείφεται. δ) Στην παράγραφο 7 δεύτερο εδάφιο, η δεύτερη πρόταση απαλείφεται. ε) Προστίθεται η ακόλουθη παράγραφος: «8. Το ποσό που προκύπτει από τους αποκλεισμούς που προβλέπονται στην παράγραφο 5 τρίτο εδάφιο και στην παράγραφο 7 δεύτερο εδάφιο του παρόντος άρθρου συμψηφίζεται σύμφωνα με το άρθρο 5β του κανονισμού (ΕΚ) αριθ. 885/2006 της Επιτροπής. Εάν το ποσό δεν μπορεί να συμψηφιστεί εξ ολοκλήρου σύμφωνα με το εν λόγω άρθρο κατά τη διάρκεια των τριών ημερολογιακών ετών που έπονται του ημερολογιακού έτους της διαπίστωσης, το υπόλοιπο της οφειλής διαγράφεται.». 4) Στο άρθρο 22, η έκτη περίπτωση αντικαθίσταται από το ακόλουθο κείμενο: «- τέλος, σύμφωνα με το άρθρο 16 παράγραφος 7 και το άρθρο 17 παράγραφος 8 του παρόντος κανονισμού.». 5) Στο άρθρο 31 στοιχείο α), το σημείο ii) αντικαθίσταται από το ακόλουθο κείμενο: «(ii) για μέτρο με βάση την έκταση, τη συνολική έκταση ανά μεμονωμένο καθεστώς ενίσχυσης·». Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Φεβρουαρίου 2012.

Όργανα εκτελεστικής εξουσίας

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΚΑΝΟΝΙΣΜΌΣ (ΕΕ) αριθ. 1112/2010 ΤΗΣ ΕΠΙΤΡΟΠΉΣ της 1ης Δεκεμβρίου 2010 σχετικά με την τροποποίηση του κανονισμού (ΕΚ) αριθ. 793/2006 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 247/2006 περί καθορισμού ειδικών μέτρων για τη γεωργία στις εξόχως απόκεντρες περιοχές της Ένωσης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη Λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 247/2006 του Συμβουλίου, της 30ής Ιανουαρίου 2006, για τη θέσπιση ειδικών μέτρων για τη γεωργία στις εξόχως απόκεντρες περιοχές της Ένωσης (1), και ιδίως το άρθρο 25, Εκτιμώντας τα ακόλουθα: (1) Μετά την έκδοση του κανονισμού (ΕΚ) αριθ. 408/2009 της Επιτροπής (2), για την τροποποίηση του κανονισμού (ΕΚ) αριθ. 793/2006 και τη θέσπιση ιδίως του άρθρου 46α που ορίζει ότι το γάλα UHT εξ ανασυστάσεως για τοπική κατανάλωση στη Μαδέρα πρέπει να είναι περιεκτικότητας τουλάχιστον 15 % κατ’ όγκο σε φρέσκο αγελαδινό γάλα τοπικής παραγωγής, διαπιστώθηκε ότι το νωπό γάλα που παράγεται επιτόπου χρησιμοποιείται στο σύνολό του από την τοπική τυροκομία. Για να αποφευχθεί οιαδήποτε διαταραχή των ήδη επιτευχθεισών οικονομικών ισορροπιών και να εξασφαλιστεί ότι το τοπικά παραγόμενο νωπό γάλα μπορεί να μεταποιηθεί σε προϊόντα με υψηλή προστιθέμενη αξία, κρίνεται σκόπιμο να καταργηθεί η ως άνω απαίτηση περί ελαχίστου ποσοστού ενσωμάτωσης. (2) Λόγω της τροποποίησης του άρθρου 19 παράγραφος 4 του κανονισμού (ΕΚ) αριθ. 247/2006 από τον κανονισμό (ΕΚ) αριθ. 641/2010 του Ευρωπαϊκού Κοινοβουλίου και του Συμβουλίου (3), η οποία κατάργησε από 1 Ιανουαρίου 2010 την υποχρέωση της Επιτροπής να καθορίζει ποσοστό ενσωμάτωσης νωπού γάλακτος επιτόπιας παραγωγής, πρέπει επίσης να διαγραφεί από την ημερομηνία αυτή το άρθρο 46α του κανονισμού (ΕΚ) αριθ. 793/2006 της Επιτροπής (4) (3) Συνεπώς, είναι σκόπιμο να τροποποιηθεί δεόντως ο κανονισμός (ΕΚ) αριθ. 793/2006. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Διαγράφεται το άρθρο 46α του κανονισμού (ΕΚ) αριθ. 793/2006. Άρθρο 2 Ο παρών κανονισμός αρχίζει να ισχύει την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Δεκεμβρίου 2010.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ

ΔΗΜΟΣΙΟΝΟΜΙΚΑ


ΚΑΝΟΝΙΣΜΌΣ (ΕΕ) αριθ. 713/2010 ΤΗΣ ΕΠΙΤΡΟΠΉΣ της 9ης Αυγούστου 2010 για την 133η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5 (2), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 27 και 29 Ιουλίου 2010, η Επιτροπή Κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει πέντε φυσικά πρόσωπα και οκτώ οντότητες από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Το παράρτημα Ι πρέπει, επομένως, να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Αυγούστου 2010.

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 16ης Φεβρουαρίου 2010 για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Central Bank and Financial Services Authority of Ireland (2010/114/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: το πρωτόκολλο του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και ιδίως το άρθρο 27.1, τη σύσταση ΕΚΤ/2009/26 της Ευρωπαϊκής Κεντρικής Τράπεζας, της 14ης Δεκεμβρίου 2009, προς το Συμβούλιο της Ευρωπαϊκής Ένωσης όσον αφορά τους εξωτερικούς ελεγκτές της Central Bank and Financial Services Authority of Ireland (1), Εκτιμώντας τα ακόλουθα: (1) Οι λογαριασμοί της Ευρωπαϊκής Κεντρικής Τράπεζας (EKT) και των εθνικών κεντρικών τραπεζών του Ευρωσυστήματος πρέπει να ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης. (2) H εντολή των σημερινών εξωτερικών ελεγκτών της Central Bank and Financial Services Authority of Ireland λήγει μετά τον λογιστικό έλεγχο του οικονομικού έτους 2008. Είναι, ως εκ τούτου, αναγκαίο να διορισθούν εξωτερικοί ελεγκτές για το οικονομικό έτος 2009. (3) Η Central Bank and Financial Services Authority of Ireland επέλεξε ως εξωτερικούς της ελεγκτές για τα οικονομικά έτη 2009 έως 2011 την εταιρεία Deloitte & Touche. (4) Το διοικητικό συμβούλιο της ΕΚΤ συνέστησε να διορισθεί ως εξωτερικός ελεγκτής της Central Bank and Financial Services Authority of Ireland για τα οικονομικά έτη 2009 έως 2011, η εταιρεία Deloitte & Touche. (5) Είναι σκόπιμο να ακολουθηθεί η σύσταση του διοικητικού συμβουλίου της ΕΚΤ και να τροποποιηθεί αναλόγως η απόφαση 1999/70/ΕΚ (2), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 1 παράγραφος 5 της απόφασης 1999/70/ΕΚ αντικαθίσταται από το ακόλουθο κείμενο: «5. Η εταιρεία Deloitte & Touche διορίζεται εξωτερικός ελεγκτής της Central Bank and Financial Services Authority of Ireland για τα οικονομικά έτη 2009 έως 2011.». Άρθρο 2 Η παρούσα απόφαση κοινοποιείται στην ΕΚΤ. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 16 Φεβρουαρίου 2010.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Απριλίου 2010 σχετικά με την επανεξέταση του περιορισμού όσον αφορά τις χλωριωμένες παραφίνες μικρής αλυσίδας (ΧΠΜΑ) που παρατίθενται στο παράρτημα XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2010) 1942] (Κείμενο που παρουσιάζει ενδιαφέρον για τον ΕΟΧ) (2010/226/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων, καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής, καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 69 παράγραφος 5, Έπειτα από διαβούλευση με την επιτροπή που έχει συσταθεί με το άρθρο 133 του κανονισμού (ΕΚ) αριθ. 1907/2006, Εκτιμώντας τα ακόλουθα: (1) Με την επιστολή της 4ης Ιουνίου 2009, οι Κάτω Χώρες πρότειναν να επανεξεταστεί ο περιορισμός που αφορά τις χλωριωμένες παραφίνες μικρής αλυσίδας (ΧΠΜΑ) οι οποίες παρατίθενται ως εγγραφή 42 στο παράρτημα XVII του κανονισμού (ΕΚ) αριθ. 1907/2006 και υπέβαλε τα σχετικά αποδεικτικά στοιχεία σύμφωνα με το άρθρο 69 παράγραφος 5 του εν λόγω κανονισμού. Οι Κάτω Χώρες δηλώνουν ότι οι εν λόγω ουσίες ενέχουν κίνδυνο για το περιβάλλον, ιδίως από την ενσωμάτωσή τους σε προϊόντα, συμπεριλαμβανομένων των προϊόντων από καουτσούκ, των οικοδομικών και κατασκευαστικών υλικών (στεγανωτικά υλικά), των κλωστοϋφαντουργικών προϊόντων και των προϊόντων που υφίστανται επεξεργασία με βαφές και επιχρίσματα, λόγω εξάτμισης, έκπλυσης και διάβρωσης κατά τη διάρκεια του κύκλου ζωής των εν λόγω προϊόντων. (2) Η τελευταία προσθήκη στην έκθεση αξιολόγησης κινδύνων της Ευρωπαϊκής Ένωσης (2), που συντάχθηκε βάσει του κανονισμού (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες (3), κατέληξε στο συμπέρασμα ότι οι ΧΠΜΑ πληρούν τα κριτήρια για να χαρακτηριστούν ανθεκτικές, βιοσυσσωρεύσιμες και τοξικές (ΑΒΤ) ουσίες και επίσης προσδιόρισε περαιτέρω περιβαλλοντικούς κινδύνους όσον αφορά την ενίσχυση του υποστρώματος για τα κλωστοϋφαντουργικά προϊόντα και τη σύνθεση και τη μετατροπή του καουτσούκ. Λόγω των ιδιοτήτων τους ως ανθεκτικών, βιοσυσσωρεύσιμων και τοξικών ουσιών, οι ΧΠΜΑ προσδιορίστηκαν ως ουσίες που προκαλούν πολύ μεγάλη ανησυχία (SVHC) και συμπεριλήφθηκαν στον κατάλογο των υποψήφιων ουσιών σύμφωνα με το άρθρο 59 του κανονισμού (ΕΚ) αριθ. 1907/2006. (3) Με την απόφαση 2007/395/ΕΚ, της 7ης Ιουνίου 2007, σχετικά με τις εθνικές διατάξεις για τη χρήση χλωριωμένων παραφινών μικρής αλυσίδας οι οποίες κοινοποιήθηκαν από το Βασίλειο των Κάτω Χωρών δυνάμει του άρθρου 95 παράγραφος 4 της συνθήκης ΕΚ (4), η Επιτροπή επέτρεψε στις Κάτω Χώρες να διατηρήσουν τις εθνικές διατάξεις τους για τις ΧΠΜΑ, οι οποίες ήταν αυστηρότερες από τις διατάξεις για τις ΧΠΜΑ που περιλαμβάνονται στο παράρτημα Ι της οδηγίας 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (5). Οι εν λόγω υφιστάμενοι και πιο αυστηροί περιορισμοί για τις ΧΠΜΑ παρατίθενται στην ανακοίνωση που εξέδωσε η Επιτροπή σύμφωνα με το άρθρο 67 παράγραφος 3 του κανονισμού (ΕΚ) αριθ. 1907/2006 (6) και οι Κάτω Χώρες μπορούν να τους διατηρήσουν έως την 1η Ιουνίου 2013. (4) Οι ΧΠΜΑ έχουν προταθεί για συμπερίληψη στο πρωτόκολλο για τους επίμονους οργανικούς ρύπους στο πλαίσιο της σύμβασης της Οικονομικής Επιτροπής των Ηνωμένων Εθνών για την Ευρώπη (ΟΗΕ/ΕΕ) για τη διασυνοριακή ατμοσφαιρική ρύπανση μεγάλης απόστασης καθώς και της σύμβασης της Στοκχόλμης για τους ανθεκτικούς οργανικούς ρύπους. Καθώς η συμπερίληψη αυτή δεν έχει ακόμη επιτευχθεί, είναι σκόπιμο να ξεκινήσει η επανεξέταση του περιορισμού σχετικά με τις ΧΠΜΑ βάσει του κανονισμού (ΕΚ) αριθ. 1907/2006, έτσι ώστε να μη σημειωθεί καθυστέρηση της πιθανής έγκρισης κατάλληλων μέτρων μείωσης των κινδύνων. (5) Σύμφωνα με το άρθρο 69 παράγραφος 4 του κανονισμού (ΕΚ) αριθ. 1907/2006, οι Κάτω Χώρες πρέπει να καταρτίσουν φάκελο σύμφωνα με τις απαιτήσεις του παραρτήματος XV του εν λόγω κανονισμού, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο περιορισμός αναφορικά με τις χλωριωμένες παραφίνες μικρής αλυσίδας (ΧΠΜΑ) που παρατίθενται ως εγγραφή 42 στο παράρτημα XVII του κανονισμού (ΕΚ) αριθ. 1907/2006 επανεξετάζεται σύμφωνα με τη διαδικασία που ορίζεται στο άρθρο 69 του εν λόγω κανονισμού. Άρθρο 2 Η παρούσα απόφαση απευθύνεται στα κράτη μέλη και στον Ευρωπαϊκό Οργανισμό Χημικών Προϊόντων. Βρυξέλλες, 20 Απριλίου 2010.

Χημική βιομηχανία

ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 24ης Φεβρουαρίου 2011 σχετικά με τη σύναψη της Συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων (2012/508/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 6 στοιχείο α) περίπτωση v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Επιτροπή διαπραγματεύτηκε εξ ονόματος της Ευρωπαϊκής Ένωσης συμφωνία με την Ομοσπονδιακή Δημοκρατία της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων. (2) Η εν λόγω συμφωνία υπεγράφη, εξ ονόματος της Ευρωπαϊκής Ένωσης, στις 8 Νοεμβρίου 2010, με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2010/622/ΕΕ του Συμβουλίου (1). (3) Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στο οποίο το Ηνωμένο Βασίλειο δεν συμμετέχει σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν (2). Επομένως, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (4) Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στο οποίο η Ιρλανδία δεν συμμετέχει, σύμφωνα με την απόφαση 2002/192/ΕΚ, της 28ης Φεβρουαρίου 2002, σχετικά με το αίτημα της Ιρλανδίας να συμμετάσχει σε ορισμένες διατάξεις του κεκτημένου του Σένγκεν (3). Επομένως, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους κοινών διαβατηρίων. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου προβαίνει στην κοινοποίηση που προβλέπεται στο άρθρο 9 παράγραφος 1 της συμφωνίας (4). Άρθρο 3 Η παρούσα απόφαση τίθεται σε ισχύ την ημέρα της έκδοσής της. Βρυξέλλες, 24 Φεβρουαρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Ιδιωτικό Διεθνές Δίκαιο


ΕΚΤΕΛΕΣΤΙΚΉ ΟΔΗΓΊΑ 2011/38/ΕΕ ΤΗΣ ΕΠΙΤΡΟΠΉΣ της 11ης Απριλίου 2011 για την τροποποίηση του παραρτήματος V της οδηγίας 2004/33/ΕΚ όσον αφορά τις ανώτατες τιμές pH για προϊόντα συμπύκνωσης αιμοπεταλίων κατά τη λήξη της διάρκειας ζωής τους (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/98/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, για τη θέσπιση προτύπων ποιότητας και ασφάλειας για τη συλλογή, τον έλεγχο, την επεξεργασία, την αποθήκευση και τη διανομή ανθρωπίνου αίματος και συστατικών του αίματος και για την τροποποίηση της οδηγίας 2001/83/ΕΚ (1), και ιδίως το άρθρο 29 παράγραφος 2 στοιχείο στ), Εκτιμώντας τα ακόλουθα: (1) Στο σημείο 2.4 του παραρτήματος V της οδηγίας 2004/33/ΕΚ της Επιτροπής, της 22ας Μαρτίου 2004, για την εφαρμογή της οδηγίας 2002/98/ΕΚ του Ευρωπαϊκού Κοινοβουλίου και του Συμβουλίου όσον αφορά ορισμένες τεχνικές απαιτήσεις για το αίμα και τα συστατικά του αίματος (2), καθορίζονται ανώτατα (7,4) και κατώτατα (6,4) επίπεδα pH για μονάδες αιμοπεταλίων κατά τη λήξη της διάρκειας ζωής τους. Συνεπώς, οι μονάδες αιμοπεταλίων που δεν ικανοποιούν αυτές τις ελάχιστες ή ανώτατες τιμές πρέπει να απορρίπτονται. (2) Σύμφωνα με πρόσφατα επιστημονικά στοιχεία και την πρακτική εμπειρία, τιμές pH υψηλότερες από 7,4 δεν επηρεάζουν την ποιότητα και την ασφάλεια των αποθηκευμένων αιμοπεταλίων, αντίθετα με τα επίπεδα pH κάτω του 6,4 που έχουν συστηματικά ως αποτέλεσμα τη βλάβη των αιμοπεταλίων και, συνεπώς, δεν είναι αναγκαίος ο καθορισμός ανώτατης τιμής pH για τα προϊόντα συμπύκνωσης αιμοπεταλίων. (3) Η απόρριψη αιμοπεταλίων που υπερβαίνουν την ανώτατη τιμή pH, όπως ορίζεται στο παράρτημα V της οδηγίας 2004/33/ΕΚ, οδηγεί σε σημαντικές απώλειες. Οι απώλειες αυτές ενδέχεται να αυξηθούν στο μέλλον λόγω νέων μεθόδων συλλογής και σακουλών αποθήκευσης, που έχουν ως αποτέλεσμα υψηλότερες τιμές pH κατά τη λήξη της διάρκειας ζωής τους. (4) Συνεπώς, θα πρέπει να αρθεί η ανώτατη (7,4) τιμή pH για όλα τα προϊόντα συμπύκνωσης αιμοπεταλίων που περιέχονται στο παράρτημα V της οδηγίας 2004/33/ΕΚ. (5) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συγκροτήθηκε με το άρθρο 28 της οδηγίας 2002/98/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα V της οδηγίας 2004/33/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 30 Ιουνίου 2011. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 11 Απριλίου 2011.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 113/2010 ΤΗΣ ΕΠΙΤΡΟΠΉΣ της 9ης Φεβρουαρίου 2010 για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες όσον αφορά την εμπορική κάλυψη, τον ορισμό των στοιχείων, την κατάρτιση των στατιστικών εμπορίου κατά επιχειρηματικά χαρακτηριστικά και κατά λογιστική μονάδα, καθώς και συγκεκριμένα αγαθά ή μετακινήσεις (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τις κοινοτικές στατιστικές του εξωτερικού εμπορίου με τις τρίτες χώρες και για την κατάργηση του κανονισμού (ΕΚ) αριθ. 1172/95 του Συμβουλίου (1), και ιδίως το άρθρο 3 παράγραφοι 2, 3 και 4, το άρθρο 4 παράγραφος 5, το άρθρο 5 παράγραφοι 2 και 4, το άρθρο 6 παράγραφοι 2 και 3 και το άρθρο 8 παράγραφοι 1 και 2, Εκτιμώντας τα ακόλουθα: (1) Ο κανονισμός (ΕΚ) αριθ. 471/2009 θεσπίζει ένα κοινό πλαίσιο για τη συστηματική παραγωγή ευρωπαϊκών στατιστικών σχετικά με το εμπόριο αγαθών με τις τρίτες χώρες. (2) Πρέπει να εναρμονιστεί το πεδίο εφαρμογής των στατιστικών εξωτερικού εμπορίου με συγκεκριμένα τελωνειακά καθεστώτα, έτσι ώστε να αποφευχθεί η διπλή καταμέτρηση των εμπορικών ροών, και να καθοριστούν τα αγαθά ή οι μετακινήσεις που εξαιρούνται από τις στατιστικές εξωτερικού εμπορίου για μεθοδολογικούς λόγους. (3) Με σκοπό την εναρμονισμένη κατάρτιση των στατιστικών εξωτερικού εμπορίου, πρέπει να καθοριστούν τα στοιχεία των καταχωρίσεων σχετικά με τις εισαγωγές και τις εξαγωγές, συμπεριλαμβανομένων των κωδικών που πρέπει να χρησιμοποιούνται. (4) Πρέπει να θεσπιστούν, για μεθοδολογικούς λόγους, διατάξεις οι οποίες θα εφαρμόζονται σε συγκεκριμένα αγαθά ή μετακινήσεις. (5) Για να διασφαλιστεί η εναρμονισμένη κατάρτιση των στατιστικών εμπορίου κατά επιχειρηματικά χαρακτηριστικά και των συγκεντρωτικών στατιστικών εμπορίου κατά λογιστική μονάδα, πρέπει να οριστεί η μεθοδολογία για την παραγωγή των εν λόγω στατιστικών. (6) Πρέπει να θεσπιστούν διατάξεις σχετικά με τη διαβίβαση των στοιχείων από τα κράτη μέλη στην Επιτροπή (Eurostat) και την αναθεώρηση των στατιστικών, προκειμένου να εξασφαλιστούν συγκρίσιμα και ακριβή αριθμητικά στοιχεία. (7) Πρέπει να τροποποιηθούν οι κωδικοί της φύσης της συναλλαγής, για να αναγνωρίζονται τα αγαθά προς μεταποίηση βάσει σύμβασης που επιστρέφουν στην αρχική χώρα εξαγωγής. (8) Πρέπει να θεσπιστούν μέτρα που θα εξασφαλίζουν την παροχή στατιστικών στοιχείων, όταν περαιτέρω απλουστεύσεις των τελωνειακών διατυπώσεων και ελέγχων θα οδηγήσουν σε μη διαθεσιμότητα τελωνειακών στοιχείων, ιδίως δε απλουστεύσεις σύμφωνα με το άρθρο 116 του κανονισμού (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας) (2). (9) Συνεπώς, ο κανονισμός (ΕΚ) αριθ. 1917/2000 της Επιτροπής, της 7ης Σεπτεμβρίου 2000, για καθορισμό ορισμένων διατάξεων εφαρμογής του κανονισμού (ΕΚ) αριθ. 1172/95 του Συμβουλίου όσον αφορά τις στατιστικές εξωτερικού εμπορίου (3), πρέπει να καταργηθεί. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικών εξωτερικού εμπορίου με τις τρίτες χώρες, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ 1 ΓΕΝΙΚΕΣ ΔΙΑΤΑΞΕΙΣ Άρθρο 1 Εξαιρούμενα αγαθά και μετακινήσεις Τα αγαθά και οι μετακινήσεις που απαριθμούνται στο παράρτημα I εξαιρούνται από τις στατιστικές εξωτερικού εμπορίου. ΚΕΦΑΛΑΙΟ 2 ΟΡΙΣΜΟΣ ΚΑΙ ΠΡΟΔΙΑΓΡΑΦΕΣ ΤΩΝ ΣΤΟΙΧΕΙΩΝ Άρθρο 2 Κωδικοί των εμπορικών ροών Για τα στοιχεία που προέρχονται από τελωνειακές καταχωρίσεις σχετικά με τις εμπορικές ροές πρέπει να χρησιμοποιούνται οι ακόλουθοι κωδικοί: 1 - όταν καταχωρίζεται μια εισαγωγή· 2 - όταν καταχωρίζεται μια εξαγωγή. Άρθρο 3 Περίοδος αναφοράς 1. Η περίοδος αναφοράς πρέπει να αναφέρει το ημερολογιακό έτος και ο μήνας κατά τον οποίο εισάγονται ή εξάγονται τα αγαθά. Όταν η πηγή για τις καταχωρίσεις σχετικά με τις εισαγωγές και τις εξαγωγές είναι η τελωνειακή διασάφηση, η περίοδος αναφοράς πρέπει να αναφέρει το ημερολογιακό έτος και ο μήνας κατά τον οποίο η διασάφηση γίνεται δεκτή από τις τελωνειακές αρχές. 2. Τα στοιχεία σχετικά με την περίοδο αναφοράς αποτελούνται από έναν εξαψήφιο αριθμητικό κωδικό, του οποίου τα πρώτα τέσσερα ψηφία δηλώνουν το έτος και τα τελευταία δύο ψηφία δηλώνουν τον μήνα. Άρθρο 4 Στατιστική αξία 1. Η στατιστική αξία βασίζεται στην αξία των αγαθών κατά τη στιγμή και στον τόπο όπου τα αγαθά διασχίζουν τα σύνορα του κράτους μέλους προορισμού, κατά την εισαγωγή, και του κράτους μέλους πραγματικής εξαγωγής, κατά την εξαγωγή. Η στατιστική αξία υπολογίζεται με βάση την αξία των αγαθών που αναφέρεται στην παράγραφο 2 και, όταν απαιτείται, αναπροσαρμόζεται για το κόστος μεταφοράς και ασφάλισης, σύμφωνα με την παράγραφο 4. 2. Όσον αφορά τις αρχές σχετικά με τον καθορισμό της αξίας, οι οποίες προβλέπονται στη συμφωνία σχετικά με την εφαρμογή του άρθρου VII της Γενικής Συμφωνίας Δασμών και Εμπορίου (συμφωνία του ΠΟΕ σχετικά με τον καθορισμό της δασμολογητέας αξίας), η αξία των αγαθών για τις εισαγωγές ή τις εξαγωγές είναι: α) στην περίπτωση πώλησης ή αγοράς, η τιμή που πράγματι πληρώνεται ή πρέπει να πληρωθεί για τα εισαγόμενα ή εξαγόμενα αγαθά, εξαιρουμένων των αυθαίρετων ή πλασματικών αξιών· β) σε άλλες περιπτώσεις, η τιμή που θα είχε πληρωθεί στην περίπτωση πώλησης ή αγοράς. Η δασμολογητέα αξία χρησιμοποιείται αν καθορίζεται σύμφωνα με τον τελωνειακό κώδικα για τα αγαθά που έχουν τεθεί σε ελεύθερη κυκλοφορία. 3. Η αξία των αγαθών που αποτελούν αντικείμενο εργασιών μεταποίησης καθορίζεται ως ακαθάριστη αξία ως εξής: α) για τα αγαθά που πρόκειται να μεταποιηθούν καθορίζεται η αξία των μη μεταποιημένων αγαθών· β) για τα αγαθά που έχουν υποστεί μεταποίηση καθορίζεται η αξία των μη μεταποιημένων αγαθών συν την προστιθέμενη αξία της μεταποίησης. 4. Η αξία, όπως αναφέρεται στις παραγράφους 2 και 3, αναπροσαρμόζεται, όταν απαιτείται, κατά τρόπον ώστε η στατιστική αξία να περιλαμβάνει αποκλειστικά και εξ ολοκλήρου το κόστος μεταφοράς και ασφάλισης που απαιτείται για την παράδοση των αγαθών από τον τόπο αναχώρησής τους: α) στα σύνορα του κράτους μέλους προορισμού, κατά την εισαγωγή (αξία CIF)· β) στα σύνορα του κράτους μέλους πραγματικής εξαγωγής, κατά την εξαγωγή (αξία FOB). 5. Η στατιστική αξία εκφράζεται στο εθνικό νόμισμα του κράτους μέλους στο οποίο κατατίθεται η τελωνειακή διασάφηση. Όταν απαιτείται συναλλαγματική μετατροπή προκειμένου να εκφραστεί η στατιστική αξία στο εθνικό νόμισμα, η τιμή μετατροπής που πρέπει να χρησιμοποιείται είναι: α) η εφαρμοστέα τιμή, σύμφωνα με τις διατάξεις περί συναλλαγματικής μετατροπής που προβλέπονται στον τελωνειακό κώδικα, κατά τη στιγμή κατά την οποία γίνεται δεκτή η τελωνειακή διασάφηση· ή, αν αυτό δεν είναι δυνατόν· β) η τιμή αναφοράς που είναι εφαρμοστέα κατά τη στιγμή που εισάγονται ή εξάγονται τα αγαθά, η οποία καθορίζεται από την Ευρωπαϊκή Κεντρική Τράπεζα για τα κράτη μέλη που ανήκουν στη ζώνη του ευρώ, ή η επίσημη τιμή η οποία καθορίζεται από τα κράτη μέλη που δεν ανήκουν στη ζώνη του ευρώ. Άρθρο 5 Ποσότητα Τα στοιχεία σχετικά με την ποσότητα αναγράφονται ως εξής: α) η καθαρή μάζα εκφρασμένη σε χιλιόγραμμα, η οποία είναι η μάζα των αγαθών μη συμπεριλαμβανομένης οποιασδήποτε συσκευασίας· και β) κατά περίπτωση, η συμπληρωματική μονάδα εκφρασμένη στην αντίστοιχη μονάδα μέτρησης, σύμφωνα με την ισχύουσα συνδυασμένη ονοματολογία. Άρθρο 6 Κράτη μέλη εισαγωγής και εξαγωγής 1. Τα στοιχεία σχετικά με τα κράτη μέλη εισαγωγής ή εξαγωγής κωδικοποιούνται σύμφωνα με την ονοματολογία χωρών και εδαφών για τις στατιστικές του εξωτερικού εμπορίου της Ευρωπαϊκής Ένωσης και τις στατιστικές του εμπορίου μεταξύ των κρατών μελών, όπως καθορίζεται από την Επιτροπή, η οποία εφεξής αναφέρεται ως η «γεωγραφική ονοματολογία». 2. Τα στοιχεία σχετικά με το κράτος μέλος στο οποίο κατατίθεται η τελωνειακή διασάφηση δηλώνουν το κράτος μέλος στις τελωνειακές αρχές του οποίου κατατίθεται η τελωνειακή διασάφηση ή, αν χρησιμοποιείται απλουστευμένη διαδικασία, όπως αυτή ορίζεται στον τελωνειακό κώδικα, στις τελωνειακές αρχές του οποίου κατατίθεται η συμπληρωματική διασάφηση, συμπεριλαμβανομένης, αν επιτρέπεται από τις τελωνειακές αρχές, της αντίστοιχης καταχώρισης στα αρχεία του διασαφηστή. 3. Κατά την εισαγωγή, τα στοιχεία σχετικά με το κράτος μέλος προορισμού δηλώνουν το κράτος μέλος στο οποίο είναι γνωστό, κατά τη στιγμή της υπαγωγής στο τελωνειακό καθεστώς, ότι θα αποσταλούν τα αγαθά χωρίς εμπορικές συναλλαγές ή άλλες πράξεις που μεταβάλλουν το νομικό καθεστώς των αγαθών και οι οποίες πραγματοποιούνται σε οιοδήποτε ενδιάμεσο κράτος μέλος. Αν αυτό δεν είναι δυνατόν, τα στοιχεία δηλώνουν το κράτος μέλος στο οποίο βρίσκονται τα αγαθά κατά τη στιγμή της υπαγωγής στο τελωνειακό καθεστώς. Όταν εισάγονται αγαθά με σκοπό τη μεταποίηση υπό τελωνειακή επίβλεψη, το κράτος μέλος προορισμού είναι το κράτος μέλος στο οποίο πραγματοποιείται η πρώτη μεταποιητική δραστηριότητα. 4. Κατά την εξαγωγή, τα στοιχεία σχετικά με το κράτος μέλος πραγματικής εξαγωγής δηλώνουν το κράτος μέλος από το οποίο είναι γνωστό, κατά τη στιγμή της υπαγωγής στο τελωνειακό καθεστώς, ότι θα αποσταλούν τα αγαθά χωρίς εμπορικές συναλλαγές ή άλλες πράξεις που μεταβάλλουν το νομικό καθεστώς των αγαθών και οι οποίες πραγματοποιούνται σε οιοδήποτε ενδιάμεσο κράτος μέλος πριν από την υπαγωγή στο τελωνειακό καθεστώς. Όταν εξάγονται αγαθά έπειτα από μεταποίηση υπό τελωνειακή επίβλεψη, το κράτος μέλος στο οποίο πραγματοποιήθηκε η τελευταία μεταποιητική δραστηριότητα είναι το κράτος μέλος πραγματικής εξαγωγής. Άρθρο 7 Χώρες-εταίροι 1. Τα στοιχεία σχετικά με τις χώρες-εταίρους κωδικοποιούνται σύμφωνα με την ισχύουσα γεωγραφική ονοματολογία. 2. Κατά την εισαγωγή, τα στοιχεία σχετικά με τη χώρα καταγωγής δηλώνουν τη χώρα στην οποία παράγονται εξ ολοκλήρου τα αγαθά ή στην οποία πραγματοποιήθηκε η τελευταία ουσιαστική μετατροπή, σύμφωνα με τις διατάξεις του τελωνειακού κώδικα που θεσπίζουν τους κανόνες περί μη προτιμησιακής καταγωγής. Τα στοιχεία σχετικά με τη χώρα αποστολής/εξαγωγής δηλώνουν την τρίτη χώρα από την οποία απεστάλησαν τα αγαθά στο κράτος μέλος προορισμού χωρίς εμπορικές συναλλαγές ή άλλες πράξεις που μεταβάλλουν το νομικό καθεστώς των αγαθών και οι οποίες πραγματοποιούνται σε οιανδήποτε ενδιάμεση τρίτη χώρα. 3. Κατά την εξαγωγή, τα στοιχεία σχετικά με τη χώρα του τελευταίου γνωστού προορισμού δηλώνουν την τελευταία τρίτη χώρα στην οποία είναι γνωστό, κατά τη στιγμή της υπαγωγής στο τελωνειακό καθεστώς ή του προσδιορισμού του τελωνειακού προορισμού, ότι θα παραδοθούν τα αγαθά. Άρθρο 8 Κωδικός αγαθών Τα στοιχεία σχετικά με τα αγαθά κωδικοποιούνται: α) στις εισαγωγές, σύμφωνα με τον κωδικό εμπορευμάτων της διάκρισης Taric· β) στις εξαγωγές, σύμφωνα με τον κωδικό εμπορευμάτων της διάκρισης της συνδυασμένης ονοματολογίας. Άρθρο 9 Στατιστική διαδικασία 1. Η στατιστική διαδικασία προσδιορίζει τα διάφορα χαρακτηριστικά που χρησιμοποιούνται για να διακρίνονται οι εμπορικές συναλλαγές, ιδίως σε σχέση με την υπαγωγή τους σε τελωνειακό καθεστώς. 2. Ο κωδικός της στατιστικής διαδικασίας είναι ένας κωδικός ο οποίος προκύπτει, κατά περίπτωση, από τον τετραψήφιο κωδικό που δηλώνει το τελωνειακό καθεστώς, σύμφωνα με τον τελωνειακό κώδικα. Χρησιμοποιούνται οι ακόλουθοι κωδικοί: 1 - κανονικές εισαγωγές ή εξαγωγές· 2 - εισαγωγές ή εξαγωγές που καλύπτονται από το τελωνειακό καθεστώς τελειοποίησης προς επανεξαγωγή· 3 - εισαγωγές ή εξαγωγές που καλύπτονται από το τελωνειακό καθεστώς τελειοποίησης προς επανεισαγωγή· 9 - εισαγωγές ή εξαγωγές που δεν καταγράφονται από τελωνειακές διασαφήσεις. Άρθρο 10 Φύση της συναλλαγής 1. Η φύση της συναλλαγής προσδιορίζει τα διάφορα χαρακτηριστικά που απαιτούνται για τον καθορισμό του πεδίου εφαρμογής του εμπορίου αγαθών με βάση τις τελωνειακές διασαφήσεις, έτσι ώστε οι στατιστικές εμπορίου να καταστούν συμβατές για τους σκοπούς του ισοζυγίου πληρωμών και των εθνικών λογαριασμών καθώς και για άλλα χαρακτηριστικά στατιστικής συνάφειας. 2. Τα στοιχεία σχετικά με τη φύση της συναλλαγής κωδικοποιούνται σύμφωνα με τα προβλεπόμενα στο παράρτημα II. Τα κράτη μέλη εφαρμόζουν τους κωδικούς της στήλης Α ή ένα συνδυασμό των κωδικών της στήλης Α και των διακρίσεών τους της στήλης Β του παραρτήματος. Άρθρο 11 Προτιμησιακή μεταχείριση των εισαγωγών 1. Τα στοιχεία σχετικά με την προτιμησιακή μεταχείριση είναι η δασμολογική μεταχείριση που δηλώνεται από τον κώδικα προτίμησης, σύμφωνα με την κατάταξη που προβλέπεται από τον τελωνειακό κώδικα. 2. Τα στοιχεία αναφέρονται στην προτιμησιακή μεταχείριση που εφαρμόζεται ή παρέχεται από τις τελωνειακές αρχές. Άρθρο 12 Τρόπος μεταφοράς 1. Τα στοιχεία σχετικά με τον τρόπο μεταφοράς στα σύνορα και τον εσωτερικό τρόπο μεταφοράς κωδικοποιούνται σύμφωνα με τα προβλεπόμενα στο παράρτημα III. Ο τρόπος μεταφοράς στα σύνορα δηλώνει το ενεργό μεταφορικό μέσο με το οποίο, κατά την εξαγωγή, τα αγαθά τεκμαίρεται ότι εγκαταλείπουν το στατιστικό έδαφος της Ευρωπαϊκής Ένωσης και, κατά την εισαγωγή, τα αγαθά τεκμαίρεται ότι έχουν εισέλθει στο στατιστικό έδαφος της Ευρωπαϊκής Ένωσης. Ο εσωτερικός τρόπος μεταφοράς δηλώνει, όπου εφαρμόζεται, το ενεργό μεταφορικό μέσο εσωτερικής μεταφοράς με το οποίο τα αγαθά φθάνουν στον τόπο άφιξης, κατά την εισαγωγή, ή τεκμαίρεται ότι έχουν εγκαταλείψει τον τόπο αναχώρησης, κατά την εξαγωγή. 2. Οι ακόλουθοι κωδικοί χρησιμοποιούνται για τα στοιχεία σχετικά με το εμπορευματοκιβώτιο: 0 - αν τα αγαθά δεν μεταφέρονται σε εμπορευματοκιβώτια όταν διασχίζουν τα σύνορα του στατιστικού εδάφους της Ευρωπαϊκής Ένωσης· 1 - αν τα αγαθά μεταφέρονται σε εμπορευματοκιβώτια όταν διασχίζουν τα σύνορα του στατιστικού εδάφους της Ευρωπαϊκής Ένωσης. Άρθρο 13 Αριθμός αναγνώρισης συναλλασσομένου Τα στοιχεία σχετικά με τον συναλλασσόμενο είναι ένας κατάλληλος αριθμός αναγνώρισης ο οποίος χορηγείται στον εισαγωγέα/παραλήπτη, κατά την εισαγωγή, και στον εξαγωγέα/αποστολέα, κατά την εξαγωγή. Άρθρο 14 Λογιστική μονάδα Τα στοιχεία σχετικά με τη λογιστική μονάδα προκύπτουν, κατά περίπτωση, από την τελωνειακή διασάφηση και κωδικοποιούνται ως εξής: 0 - όταν η λογιστική μονάδα αναφέρεται στο εθνικό νόμισμα κρατών μελών που δεν ανήκουν στη ζώνη του ευρώ· 1 - όταν η λογιστική μονάδα αναφέρεται στο ευρώ· 2 - όταν η λογιστική μονάδα αναφέρεται στο δολάριο ΗΠΑ· 3 - όταν λογιστική μονάδα αναφέρεται σε νόμισμα διαφορετικό από το εθνικό νόμισμα κρατών μελών που δεν ανήκουν στη ζώνη του ευρώ, από το ευρώ ή από το δολάριο ΗΠΑ. ΚΕΦΑΛΑΙΟ 3 ΚΑΤΑΡΤΙΣΗ ΤΩΝ ΣΤΑΤΙΣΤΙΚΩΝ ΕΜΠΟΡΙΟΥ ΚΑΤΑ ΕΠΙΧΕΙΡΗΜΑΤΙΚΑ ΧΑΡΑΚΤΗΡΙΣΤΙΚΑ ΚΑΙ ΤΩΝ ΣΤΑΤΙΣΤΙΚΩΝ ΕΜΠΟΡΙΟΥ ΚΑΤΑ ΛΟΓΙΣΤΙΚΗ ΜΟΝΑΔΑ Άρθρο 15 Κατάρτιση των στατιστικών εμπορίου κατά επιχειρηματικά χαρακτηριστικά 1. Οι εθνικές στατιστικές αρχές καταρτίζουν ετήσιες στατιστικές εμπορίου κατά επιχειρηματικά χαρακτηριστικά. 2. Οι στατιστικές μονάδες είναι οι επιχειρήσεις, όπως ορίζονται στο παράρτημα του κανονισμού (ΕΟΚ) αριθ. 696/93 του Συμβουλίου (4). 3. Οι στατιστικές μονάδες δημιουργούνται συνδέοντας τον αριθμό αναγνώρισης συναλλασσομένου, σύμφωνα με το άρθρο 13, με τη νομική μονάδα του μητρώου επιχειρήσεων, σύμφωνα με τη μεταβλητή 1.7α που αναφέρεται στο παράρτημα του κανονισμού (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου (5). 4. Για να εξασφαλιστεί η αναγνώριση του συναλλασσομένου και να επιτευχθεί η σύνδεση με το μητρώο επιχειρήσεων, οι εθνικές στατιστικές αρχές έχουν πρόσβαση στα στοιχεία καταχώρισης και αναγνώρισης των οικονομικών παραγόντων που προβλέπονται στις τελωνειακές διατάξεις της Ευρωπαϊκής Ένωσης. Οι αρχές που είναι αρμόδιες για τη χορήγηση του αριθμού αναγνώρισης στον εγγεγραμμένο στο μητρώο οικονομικό παράγοντα παρέχει, εφόσον το ζητήσουν οι εθνικές στατιστικές αρχές, πρόσβαση στα στοιχεία που απαριθμούνται στο παράρτημα 38δ του κανονισμού (ΕΟΚ) αριθ. 2454/93 της Επιτροπής (6). 5. Καταγράφονται τα ακόλουθα χαρακτηριστικά: α) η εμπορική ροή· β) η στατιστική αξία· γ) η χώρα-εταίρος· δ) ο κωδικός αγαθών, σύμφωνα με τον κλάδο ή το διψήφιο επίπεδο, όπως καθορίζεται στο παράρτημα του κανονισμού (ΕΚ) αριθ. 451/2008 του Ευρωπαϊκού Κοινοβουλίου και του Συμβουλίου (7)· ε) ο αριθμός επιχειρήσεων· στ) η δραστηριότητα την οποία αναπτύσσει η επιχείρηση, σύμφωνα με τον κλάδο ή το επίπεδο διψήφιου κωδικού της στατιστικής ταξινόμησης των οικονομικών δραστηριοτήτων (NACE), όπως καθορίζεται στο παράρτημα I του κανονισμού (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου (8)· ζ) η τάξη μεγέθους, η οποία μετράται με βάση τον αριθμό εργαζομένων, σύμφωνα με τους ορισμούς των χαρακτηριστικών για τις στατιστικές διάρθρωσης των επιχειρήσεων, όπως καθορίζονται στο παράρτημα I του κανονισμού (ΕΚ) αριθ. 250/2009 της Επιτροπής (9). 6. Καταρτίζονται τα ακόλουθα σύνολα στοιχείων: α) ποσοστά συμφωνίας μεταξύ του εμπορικού μητρώου και του μητρώου επιχειρήσεων· β) εμπορικές συναλλαγές κατά δραστηριότητα και κατά τάξη μεγέθους των επιχειρήσεων· γ) μερίδιο των μεγαλύτερων επιχειρήσεων με βάση την αξία των εμπορικών συναλλαγών κατά δραστηριότητα· δ) εμπορικές συναλλαγές κατά χώρα-εταίρο και δραστηριότητα· ε) εμπορικές συναλλαγές κατά αριθμό χωρών-εταίρων και δραστηριότητα· στ) εμπορικές συναλλαγές κατά αγαθά και δραστηριότητα. 7. Το πρώτο έτος αναφοράς για το οποίο καταρτίζονται ετήσιες στατιστικές είναι το 2010. Κατόπιν, τα κράτη μέλη υποβάλλουν στοιχεία για κάθε ημερολογιακό έτος. 8. Οι στατιστικές διαβιβάζονται εντός 18 μηνών από το τέλος του έτους αναφοράς. 9. Τα κράτη μέλη εξασφαλίζουν ότι οι στατιστικές παρέχονται κατά τέτοιο τρόπο ώστε η διάδοση από την Επιτροπή (Eurostat) δεν καθιστά δυνατή την αναγνώριση μιας επιχείρησης ή ενός συναλλασσομένου. Οι εθνικές στατιστικές αρχές καθορίζουν ποια στοιχεία καλύπτονται από τις διατάξεις περί απορρήτου. Άρθρο 16 Κατάρτιση των στατιστικών εμπορίου κατά λογιστική μονάδα 1. Τα κράτη μέλη καταρτίζουν ετήσιες στατιστικές εμπορίου κατά λογιστική μονάδα. 2. Οι στατιστικές περιέχουν τα ακόλουθα χαρακτηριστικά: α) την εμπορική ροή· β) τη στατιστική αξία· γ) τη λογιστική μονάδα, σύμφωνα με την κωδικοποίηση του άρθρου 14· δ) το σύνολο των αγαθών και την ανάλυση κατά προϊόντα, σύμφωνα με τα τμήματα και τις διακρίσεις της ισχύουσας Τυποποιημένης Ταξινόμησης Διεθνούς Εμπορίου (SITC), αναφέροντας τους ακόλουθους κωδικούς: 1 - πρώτες ύλες, χωρίς το πετρέλαιο, σύμφωνα με το τμήμα 0-4 της SITC, εξαιρουμένου του κλάδου 33· 2 - πετρέλαιο, σύμφωνα με τον κλάδο 33 της SITC· 3 - μεταποιημένα προϊόντα, σύμφωνα με τα τμήματα 5-8 της SITC. 3. Το πρώτο έτος αναφοράς για το οποίο καταρτίζονται ετήσιες στατιστικές είναι το 2010. Κατόπιν, τα κράτη μέλη υποβάλλουν στοιχεία για κάθε ημερολογιακό έτος. 4. Οι στατιστικές διαβιβάζονται στην Επιτροπή (Eurostat) εντός τριών μηνών από το πέρας του έτους αναφοράς. 5. Η πηγή των στοιχείων είναι οι πληροφορίες που καταγράφονται από τις τελωνειακές διασαφήσεις σύμφωνα με το άρθρο 4 παράγραφος 1 του κανονισμού (ΕΚ) αριθ. 471/2009. Εντούτοις, αν η λογιστική μονάδα για τις εξαγωγές δεν είναι διαθέσιμη στην τελωνειακή διασάφηση, τα κράτη μέλη διενεργούν έρευνα προκειμένου να καταρτίσουν τις εξαγωγές κατά λογιστική μονάδα, εξασφαλίζοντας κατ’ αυτόν τον τρόπο στατιστικές με ακριβή αποτελέσματα. ΚΕΦΑΛΑΙΟ 4 ΣΥΓΚΕΚΡΙΜΕΝΑ ΑΓΑΘΑ H ΜΕΤΑΚΙΝΗΣΕΙΣ Άρθρο 17 Βιομηχανικά συγκροτήματα 1. Για τους σκοπούς του παρόντος άρθρου: α) ως «βιομηχανικό συγκρότημα» νοείται ένας συνδυασμός μηχανών, συσκευών, εξοπλισμών, οργάνων και υλικών που μαζί συνθέτουν σταθερές μονάδες μεγάλων διαστάσεων για την παραγωγή αγαθών ή την παροχή υπηρεσιών· β) ως «εξάρτημα» νοείται η παράδοση, για μια βιομηχανική εγκατάσταση, η οποία αποτελείται από αγαθά που ανήκουν όλα στο ίδιο κεφάλαιο της ΣΟ· γ) ο κωδικός αγαθών μιας συνιστώσας καταρτίζεται ως εξής: i) τα πρώτα τέσσερα ψηφία είναι 9880· ii) το πέμπτο και το έκτο ψηφίο αντιστοιχούν στο κεφάλαιο της ΣΟ στο οποίο περιλαμβάνονται τα αγαθά της συνιστώσας· iii) το έβδομο και το όγδοο ψηφίο είναι 0. 2. Τα κράτη μέλη μπορούν να καταρτίζουν στατιστικές εξαγωγών στο επίπεδο των συνιστωσών υπό τον όρο ότι η συνολική στατιστική αξία μιας δεδομένης βιομηχανικής εγκατάστασης υπερβαίνει τα 3 εκατ. ευρώ, εκτός εάν πρόκειται για πλήρη βιομηχανική εγκατάσταση προς επαναχρησιμοποίηση. Η κατάρτιση της ποσότητας είναι προαιρετική. Άρθρο 18 Τμηματικές αποστολές 1. Για τους σκοπούς του παρόντος άρθρου, ως «τμηματικές αποστολές» νοούνται οι παραδόσεις των συνιστωσών ενός πλήρους εμπορεύματος σε ασυναρμολόγητη ή αποσυναρμολογημένη κατάσταση, που αποστέλλονται κατά τη διάρκεια περισσότερων από μία περιόδων αναφοράς για λόγους εμπορικούς ή μεταφοράς. 2. Η περίοδος αναφοράς για τις εισαγωγές ή εξαγωγές τμηματικών αποστολών μπορεί να προσαρμοστεί κατά τρόπον ώστε τα στοιχεία να υποβάλλονται μόνο μία φορά, το μήνα κατά τον οποίον εισάγεται ή εξάγεται η τελευταία αποστολή. Άρθρο 19 Πλοία και αεροσκάφη 1. Για τους σκοπούς του παρόντος άρθρου: α) ως «πλοία» νοούνται τα πλοία θαλάσσιας ναυσιπλοΐας, σύμφωνα με το κεφάλαιο 89 της ΣΟ, τα ρυμουλκά, τα πολεμικά σκάφη και οι πλωτές κατασκευές· β) ως «αεροσκάφη» νοούνται τα αεροπλάνα που υπάγονται στους κωδικούς 8802 30 και 8802 40 της ΣΟ· γ) ως «οικονομική κυριότητα» νοείται το δικαίωμα ενός φυσικού ή νομικού προσώπου να νέμεται τα οφέλη που συνδέονται με τη χρήση ενός πλοίου ή αεροσκάφους στο πλαίσιο μιας οικονομικής δραστηριότητας, αποδεχόμενο τους σχετικούς κινδύνους. 2. Οι στατιστικές εξωτερικού εμπορίου καλύπτουν μόνο τις ακόλουθες εισαγωγές και εξαγωγές πλοίων και αεροσκαφών: α) τη μεταβίβαση της οικονομικής κυριότητας πλοίου ή αεροσκάφους από φυσικό ή νομικό πρόσωπο εγκατεστημένο σε τρίτη χώρα σε φυσικό ή νομικό πρόσωπο εγκατεστημένο στο κράτος μέλος εισαγωγής. Η συναλλαγή αυτή εξομοιώνεται με εισαγωγή· β) τη μεταβίβαση της οικονομικής κυριότητας πλοίου ή αεροσκάφους από φυσικό ή νομικό πρόσωπο εγκατεστημένο στο κράτος μέλος εξαγωγής σε φυσικό ή νομικό πρόσωπο εγκατεστημένο σε τρίτη χώρα. Η συναλλαγή αυτή εξομοιώνεται με εξαγωγή. Αν πρόκειται για καινούργιο πλοίο ή αεροσκάφος, η εξαγωγή καταχωρίζεται στο κράτος μέλος κατασκευής· γ) την εισαγωγή και εξαγωγή πλοίων ή αεροσκαφών πριν ή μετά την πραγματοποίηση εργασιών μεταποίησης βάσει σύμβασης, σύμφωνα με το παράρτημα II σημείωση 2. 3. Οι στατιστικές εξωτερικού εμπορίου που σχετίζονται με το εμπόριο πλοίων και αεροσκαφών καταρτίζονται ως εξής: α) η ποσότητα εκφράζεται σε αριθμό τεμαχίων και υπό τη μορφή των άλλων συμπληρωματικών μονάδων που προβλέπονται από την ΣΟ όσον αφορά τα πλοία, και σε καθαρή μάζα και σε συμπληρωματικές μονάδες όσον αφορά τα αεροσκάφη· β) το κόστος μεταφοράς και ασφάλισης δεν περιλαμβάνεται στη στατιστική αξία· γ) η χώρα-εταίρος είναι: i) η τρίτη χώρα στην οποία είναι εγκατεστημένο το φυσικό ή νομικό πρόσωπο που μεταβιβάζει την οικονομική κυριότητα του πλοίου ή του αεροσκάφους, κατά την εισαγωγή, ή το φυσικό ή νομικό πρόσωπο στο οποίο μεταβιβάζεται η οικονομική κυριότητα του πλοίου ή του αεροσκάφους, κατά την εξαγωγή, για τις μετακινήσεις που αναφέρονται στην παράγραφο 2 στοιχεία α) και β)· ii) η τρίτη χώρα κατασκευής, κατά την εισαγωγή, σε περίπτωση καινούργιων πλοίων ή αεροσκαφών που κατασκευάστηκαν εκτός Ευρωπαϊκής Ένωσης· iii) η τρίτη χώρα στην οποία είναι εγκατεστημένο το φυσικό ή νομικό πρόσωπο που έχει την οικονομική κυριότητα του πλοίου ή του αεροσκάφους, κατά την εισαγωγή, ή η τρίτη χώρα που αναλαμβάνει τη μεταποίηση βάσει σύμβασης, κατά την εξαγωγή, για τις μετακινήσεις που αναφέρονται στην παράγραφο 2 στοιχείο γ)· δ) η περίοδος αναφοράς για τις εισαγωγές και τις εξαγωγές που αναφέρονται στην παράγραφο 2 στοιχεία α) και β) θα είναι ο μήνας κατά τον οποίο πραγματοποιείται η μεταβίβαση της οικονομικής κυριότητας. 4. Κατόπιν αιτήματος των εθνικών στατιστικών αρχών, οι αρχές που είναι αρμόδιες για τη διαχείριση των μητρώων πλοίων και αεροσκαφών παρέχουν όλες τις διαθέσιμες πληροφορίες προκειμένου να διαπιστωθεί η αλλαγή της οικονομικής κυριότητας ενός πλοίου ή αεροσκάφους μεταξύ ενός φυσικού ή νομικού προσώπου που είναι εγκατεστημένο σε κράτος μέλος και ενός φυσικού ή νομικού προσώπου που είναι εγκατεστημένο σε τρίτη χώρα. Άρθρο 20 Αγαθά που παραδίδονται σε πλοία και αεροσκάφη 1. Για τους σκοπούς του παρόντος άρθρου: α) ως «παράδοση αγαθών σε πλοία και αεροσκάφη» νοείται η παράδοση προϊόντων για το πλήρωμα και τους επιβάτες και για τη λειτουργία των κινητήρων, των μηχανών και του λοιπού εξοπλισμού των πλοίων ή των αεροσκαφών· β) τα πλοία ή τα αεροσκάφη θεωρούνται ότι ανήκουν στη χώρα στην οποία είναι εγκατεστημένο το φυσικό ή νομικό πρόσωπο που έχει την οικονομική κυριότητα του πλοίου ή του αεροσκάφους, όπως ορίζεται στο άρθρο 19 παράγραφος 1 στοιχείο γ). 2. Οι στατιστικές εξωτερικού εμπορίου καλύπτουν τις εξαγωγές αγαθών που παραδίδονται από το έδαφος του κράτους μέλους εξαγωγής σε πλοία και αεροσκάφη που ανήκουν σε τρίτη χώρα. 3. Τα κράτη μέλη μπορούν να χρησιμοποιούν τους ακόλουθους κωδικούς εμπορευμάτων για εμπορεύματα που παραδίδονται σε πλοία και αεροσκάφη: - : 9930 24 00 : εμπορεύματα των κεφαλαίων 1 έως 24 της ΣΟ, - : 9930 27 00 : εμπορεύματα του κεφαλαίου 27 της ΣΟ, - : 9930 99 00 : εμπορεύματα που κατατάσσονται αλλού. Η διαβίβαση στοιχείων για την ποσότητα είναι προαιρετική, εκτός από τα στοιχεία για τα εμπορεύματα που ανήκουν στο κεφάλαιο 27 της ΣΟ. Επιπλέον, μπορεί να χρησιμοποιηθεί ο απλουστευμένος κωδικός «QS» της χώρας-εταίρου. Άρθρο 21 Παράδοση αγαθών προς και από εγκαταστάσεις ανοικτής θάλασσας 1. Για τους σκοπούς του παρόντος άρθρου: α) ως «εγκατάσταση ανοικτής θάλασσας» νοείται ο εξοπλισμός και οι μηχανισμοί που είναι εγκατεστημένοι και σταθεροί στην ανοικτή θάλασσα εκτός του στατιστικού εδάφους μιας δεδομένης χώρας· β) ως «αγαθά που παραδίδονται σε εγκαταστάσεις ανοικτής θάλασσας» νοείται η παράδοση προϊόντων για το πλήρωμα και για τη λειτουργία των κινητήρων, των μηχανών και του λοιπού εξοπλισμού της εγκατάστασης ανοικτής θάλασσας· γ) ως «αγαθά που λαμβάνονται η παράγονται από εγκαταστάσεις ανοικτής θάλασσας» νοούνται τα προϊόντα που εξορύσσονται από τον θαλάσσιο βυθό ή υπέδαφος, ή παρασκευάζονται από την εγκατάσταση ανοικτής θάλασσας. 2. Οι στατιστικές εξωτερικού εμπορίου καταγράφουν: α) μια εισαγωγή, όταν τα αγαθά παραδίδονται από: i) τρίτη χώρα σε εγκατάσταση ανοικτής θάλασσας που είναι εγκατεστημένη σε περιοχή όπου το κράτος μέλος εισαγωγής έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους· ii) εγκατάσταση ανοικτής θάλασσας που είναι εγκατεστημένη σε περιοχή όπου μια τρίτη χώρα έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους στο κράτος μέλος εισαγωγής· iii) εγκατάσταση ανοικτής θάλασσας που είναι εγκατεστημένη σε περιοχή όπου μια τρίτη χώρα έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους σε εγκατάσταση ανοικτής θάλασσας που είναι εγκατεστημένη σε περιοχή όπου το κράτος μέλος εισαγωγής έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους· β) μια εξαγωγή, όταν τα αγαθά παραδίδονται σε: i) τρίτη χώρα από εγκατάσταση ανοικτής θάλασσας που είναι εγκατεστημένη σε περιοχή όπου το κράτος μέλος εξαγωγής έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους· ii) εγκατάσταση ανοικτής θάλασσας που είναι εγκατεστημένη σε περιοχή όπου μια τρίτη χώρα έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους από το κράτος μέλος εξαγωγής· iii) εγκατάσταση ανοικτής θάλασσας που είναι εγκατεστημένη σε περιοχή όπου μια τρίτη χώρα έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους από εγκατάσταση ανοικτής θάλασσας που είναι εγκατεστημένη σε περιοχή όπου το κράτος μέλος εξαγωγής έχει αποκλειστικά δικαιώματα εκμετάλλευσης του θαλάσσιου βυθού ή υπεδάφους. 3. Τα κράτη μέλη μπορούν να χρησιμοποιούν τους ακόλουθους κωδικούς εμπορευμάτων για εμπορεύματα που παραδίδονται σε εγκαταστάσεις ανοικτής θάλασσας: - : 9931 24 00 : εμπορεύματα των κεφαλαίων 1 έως 24 της ΣΟ, - : 9931 27 00 : εμπορεύματα του κεφαλαίου 27 της ΣΟ, - : 9931 99 00 : εμπορεύματα που κατατάσσονται αλλού. Η διαβίβαση στοιχείων για την ποσότητα είναι προαιρετική, εκτός από τα στοιχεία για τα εμπορεύματα που ανήκουν στο κεφάλαιο 27 της ΣΟ. Επιπλέον, μπορεί να χρησιμοποιηθεί ο απλουστευμένος κωδικός «QW» της χώρας-εταίρου. Άρθρο 22 Προϊόντα της θάλασσας 1. Για τους σκοπούς του παρόντος άρθρου: α) ως «προϊόντα της θάλασσας» νοούνται τα αλιευτικά προϊόντα, τα ορυκτά, τα προϊόντα ναυαγιαίρεσης και όλα τα υπόλοιπα προϊόντα που δεν έχουν ακόμη εκφορτωθεί από ποντοπόρα πλοία· β) τα πλοία θεωρούνται ότι ανήκουν στη χώρα στην οποία είναι εγκατεστημένο το φυσικό ή νομικό πρόσωπο που έχει την οικονομική κυριότητα του πλοίου, όπως ορίζεται στο άρθρο 19 παράγραφος 1 στοιχείο γ). 2. Οι στατιστικές εξωτερικού εμπορίου καλύπτουν τις ακόλουθες εισαγωγές και εξαγωγές προϊόντων της θάλασσας: α) εκφόρτωση προϊόντων της θάλασσας στους λιμένες του κράτους μέλους εισαγωγής ή απόκτησή τους εκ μέρους πλοίων που ανήκουν στο κράτος μέλος εισαγωγής από πλοία που ανήκουν σε τρίτη χώρα· οι συναλλαγές αυτές αντιμετωπίζονται ως εισαγωγές· β) εκφόρτωση προϊόντων της θάλασσας στους λιμένες τρίτης χώρας από πλοίο που ανήκει στο κράτος μέλος εξαγωγής ή απόκτησή τους εκ μέρους πλοίων που ανήκουν σε τρίτη χώρα από πλοία που ανήκουν στο κράτος μέλος εξαγωγής· οι συναλλαγές αυτές αντιμετωπίζονται ως εξαγωγές. 3. Η χώρα-εταίρος είναι, κατά την εισαγωγή, η τρίτη χώρα στην οποία είναι εγκατεστημένο το φυσικό ή νομικό πρόσωπο που έχει την οικονομική κυριότητα του πλοίου το οποίο μεταφέρει το αλίευμα και, κατά την εξαγωγή, η τρίτη χώρα στην οποία εκφορτώνονται τα προϊόντα της θάλασσας ή στην οποία είναι εγκατεστημένο το φυσικό ή νομικό πρόσωπο που έχει την οικονομική κυριότητα του πλοίου το οποίο αποκτά τα προϊόντα της θάλασσας. 4. Με την προϋπόθεση ότι δεν υπάρχει αντίθεση με άλλες πράξεις του δικαίου της Ευρωπαϊκής Ένωσης, οι εθνικές στατιστικές αρχές έχουν πρόσβαση σε πηγές στοιχείων πέραν των τελωνειακών διασαφήσεων, όπως πληροφορίες σχετικά με τις δηλώσεις των εθνικών νηολογημένων πλοίων για τα προϊόντα της θάλασσας που εκφορτώθηκαν σε τρίτες χώρες. Άρθρο 23 Διαστημικά οχήματα 1. Για τους σκοπούς του παρόντος άρθρου: α) ως «διαστημικά οχήματα» νοούνται τα οχήματα που μπορούν να ταξιδεύουν έξω από τη γήινη ατμόσφαιρα· β) ως «οικονομική κυριότητα» νοείται το δικαίωμα ενός φυσικού ή νομικού προσώπου να νέμεται τα οφέλη που συνδέονται με τη χρήση ενός διαστημικού οχήματος στο πλαίσιο μιας οικονομικής δραστηριότητας, αποδεχόμενο τους σχετικούς κινδύνους. 2. Η εκτόξευση στο διάστημα διαστημικού οχήματος του οποίου η οικονομική κυριότητα έχει μεταβιβαστεί μεταξύ ενός φυσικού ή νομικού προσώπου εγκατεστημένου σε τρίτη χώρα και ενός φυσικού ή νομικού προσώπου εγκατεστημένου σε κράτος μέλος καταχωρίζεται: α) ως εισαγωγή στο κράτος μέλος όπου είναι εγκατεστημένος ο νέος ιδιοκτήτης· β) ως εξαγωγή στο κράτος μέλος που έχει κατασκευάσει, ως τελικό προϊόν, το διαστημικό όχημα. 3. Εφαρμόζονται οι ακόλουθες ειδικές διατάξεις για τις στατιστικές που αναφέρονται στην παράγραφο 2: α) τα στοιχεία για τη στατιστική αξία καθορίζονται ως η αξία του διαστημικού οχήματος, μη συμπεριλαμβανομένου του κόστους μεταφοράς και ασφάλισης· β) τα στοιχεία για τη χώρα-εταίρο αφορούν την τρίτη χώρα που έχει κατασκευάσει, ως τελικό προϊόν, το διαστημικό όχημα, για την εισαγωγή, και την τρίτη χώρα όπου είναι εγκατεστημένος ο νέος ιδιοκτήτης, για την εξαγωγή. 4. Με την προϋπόθεση ότι δεν υπάρχει αντίθεση με άλλες πράξεις του δικαίου της Ευρωπαϊκής Ένωσης, οι εθνικές στατιστικές αρχές έχουν πρόσβαση σε όλες τις διαθέσιμες πηγές στοιχείων που είναι απαραίτητες για τη συμμόρφωση με το παρόν άρθρο, πέραν των τελωνειακών διασαφήσεων. Άρθρο 24 Ηλεκτρικό ρεύμα και φυσικό αέριο 1. Εκτός από τις τελωνειακές διασαφήσεις, οι εθνικές στατιστικές αρχές μπορούν επίσης να ζητήσουν να τους παρασχεθούν οι σχετικές πληροφορίες όσον αφορά την καταχώριση των εισαγωγών και εξαγωγών ηλεκτρικού ρεύματος και φυσικού αερίου μεταξύ του στατιστικού εδάφους του κράτους μέλους και τρίτων χωρών απευθείας από τις επιχειρήσεις που έχουν στην κατοχή τους ή λειτουργούν δίκτυο παροχής ηλεκτρικού ρεύματος ή φυσικού αερίου. 2. Η στατιστική αξία που διαβιβάζεται από την Επιτροπή (Eurostat) μπορεί να βασίζεται σε εκτιμήσεις. Τα κράτη μέλη υποχρεούνται να ενημερώνουν την Επιτροπή (Eurostat) σχετικά με τη μεθοδολογία που χρησιμοποιήθηκε για την εκτίμηση πριν από την εφαρμογή της. Άρθρο 25 Στρατιωτικά είδη 1. Οι στατιστικές εξωτερικού εμπορίου καλύπτουν τις εισαγωγές και τις εξαγωγές αγαθών που προορίζονται για στρατιωτική χρήση. 2. Τα κράτη μέλη μπορούν να διαβιβάζουν λιγότερο λεπτομερείς πληροφορίες από εκείνες που επισημαίνονται στο άρθρο 6 παράγραφος 1 του κανονισμού (ΕΚ) αριθ. 471/2009 όταν οι πληροφορίες διέπονται από στρατιωτικό απόρρητο, σύμφωνα με τους ισχύοντες ορισμούς στα κράτη μέλη. Ωστόσο, διαβιβάζονται στην Επιτροπή (Eurostat) τουλάχιστον τα στοιχεία για τη συνολική μηνιαία στατιστική αξία των εισαγωγών και εξαγωγών. ΚΕΦΑΛΑΙΟ 5 ΤΕΛΙΚΕΣ ΔΙΑΤΑΞΕΙΣ Άρθρο 26 Διαβίβαση ευρωπαϊκών στατιστικών σχετικά με τις εισαγωγές και τις εξαγωγές αγαθών 1. Τα κράτη μέλη λαμβάνουν όλα τα μέτρα που απαιτούνται για να διασφαλιστεί ότι τα στοιχεία που διαβιβάζονται στην Επιτροπή (Eurostat) είναι εξαντλητικά και συμμορφώνονται με τα κριτήρια ποιότητας που καθορίζονται στο άρθρο 9 παράγραφος 1 του κανονισμού (ΕΚ) αριθ. 471/2009. 2. Οι στατιστικές που διαβιβάζονται στην Επιτροπή (Eurostat) είναι εκφρασμένες στο εθνικό νόμισμα του κράτους μέλους που τις καταρτίζει. 3. Όταν τα μηνιαία αποτελέσματα που έχουν ήδη διαβιβαστεί στην Επιτροπή (Eurostat) υπόκεινται σε αναθεωρήσεις, τα κράτη μέλη διαβιβάζουν τα αναθεωρημένα αποτελέσματα το αργότερο κατά τη διάρκεια του μήνα που ακολουθεί αυτόν κατά τον οποίον έγιναν διαθέσιμα τα αναθεωρημένα στοιχεία. Άρθρο 27 Κατάργηση Ο κανονισμός (ΕΚ) αριθ. 1917/2000 καταργείται από 1ης Ιανουαρίου 2010. Εξακολουθεί να ισχύει για τα στοιχεία που αφορούν περιόδους αναφοράς προγενέστερες της 1ης Ιανουαρίου 2010. Άρθρο 28 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Φεβρουαρίου 2010.


ΚΑΝΟΝΙΣΜΌΣ (ΕΕ) αριθ. 1139/2011 ΤΟΥ ΣΥΜΒΟΥΛΊΟΥ της 10ης Νοεμβρίου 2011 για την τροποποίηση του κανονισμού (EE) αριθ. 204/2011 σχετικά με περιοριστικά μέτρα λόγω της κατάστασης στη Λιβύη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215, Έχοντας υπόψη την απόφαση 2011/729/ΚΕΠΠΑ του Συμβουλίου, της 10ης Νοεμβρίου 2011, για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη (1), Έχοντας υπόψη την κοινή πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Με την απόφαση 1973 (2011) της 17ης Μαρτίου 2011, το Συμβούλιο Ασφαλείας των Ηνωμένων Εθνών αποφάσισε ότι πρέπει να επιβληθεί απαγόρευση πτήσεων στον εναέριο χώρο της Λιβύης. (2) Κατ’ εφαρμογήν της απόφασης 2011/137/ΚΕΠΠΑ του Συμβουλίου (2), η απαγόρευση αυτή εγκρίθηκε στην Ευρωπαϊκή Ένωση με τον κανονισμό (ΕΕ) αριθ. 204/2011, της 2ας Μαρτίου 2011, σχετικά με περιοριστικά μέτρα λόγω της κατάστασης στη Λιβύη (3). (3) Με την απόφαση αριθ. 2016 (2011), της 27ης Οκτωβρίου 2011, το Συμβούλιο Ασφαλείας των Ηνωμένων Εθνών αποφάσισε ότι η απαγόρευση πρέπει να περατωθεί. (4) Δυνάμει της απόφασης 2011/729/ΚΕΠΠΑ, η διάταξη του κανονισμού (ΕΕ) αριθ. 204/2011 σχετικά με την απαγόρευση πτήσεων θα πρέπει κατά συνέπεια να καταργηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 4β του κανονισμού (ΕΕ) αριθ. 204/2011 διαγράφεται. Άρθρο 2 Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Νοεμβρίου 2011.

Κυκλοφοριακές διατάξεις


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 825/2011 ΤΗΣ ΕΠΙΤΡΟΠΉΣ της 12ης Αυγούστου 2011 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού. (2) Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτή νέες υποδιαιρέσεις και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές. (3) Σύμφωνα με τους γενικούς αυτούς κανόνες, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα. (4) Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών σχετικά με την κατάταξη εμπορευμάτων στη συνδυασμένη ονοματολογία, οι οποίες έχουν εκδοθεί από τις τελωνειακές αρχές κρατών μελών αλλά δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2). (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα. Άρθρο 2 Οι δεσμευτικές δασμολογικές πληροφορίες που εκδίδονται από τις τελωνειακές αρχές κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Αυγούστου 2011.

Χημική βιομηχανία